Gubici teški 802,5 milijarde - Nadlanu.com\nGubici teški 802,5 milijarde\nObjavljeno 18. jula 2006. / 00:00:00\nNa nedovoljnu likvidnost preduzeća upućuje i činjenica da je negativni neto obrtni kapital lane premašio 132,6 milijarde dinara, što znači da je za toliko stalna imovina finansirana iz kratkoročnih izvora\nSrpska privreda lane je, sudeći prema NBS − Centru za registre koji je nedavno izašao sa prvim obrađenim poslovnim učinkom na osnovu finansijskih izveštaja 2005, proknjižila negativan finansijski rezultat, budući da joj je od ostvarene dobiti tekući gubitak bio veći od 33,2 milijarde dinara, a glavni krivci za to su pre svega prerađivačka industrija, velika i mešovita preduzeća, i to ponajpre ona sa adresom Šumadijskog i Borskog okruga. Naime, ukupno nešto više od dvadeset hiljada evidentiranih gubitaša lane je proknjižilo minus od bezmalo 211 milijardi dinara, tako da je ukupnom finansijsko−poslovnom učinku privrede malo toga pomogla činjenica da je pozitivan lanjski saldo zabeležilo duplo više preduzeća, ostvarivši i preko 177,7 milijardi dobiti.\nFinansijsku sliku poslovanja privrede sasvim ozbiljno dodatno kvari i činjenica da je sa poslednjim danom lanjskog decembra ukupan kumulirani gubitak bio teži od 802,5 milijarde, odnosno za četvrtinu i kusur veći od onog godinu dana ranije. Čak za 192,1 milijarde dinara gubici su premašili vrednost kapitala i to kod više od 14,1 hiljada preduzeća. Ovako visoki kumulirani gubici direktno su za posledicu imali smanjenje sopstvenog kapitala tako da je u celini, srpska privreda prošle godine proknjižila i stopu izgubljenog kapitala od čak 24 odsto, prerađivačka industrija i veću od 40, a društvena preduzeća od 50 procenata. Loš finansijski učinak privrede u 2005. potvrđuje i činjenica da je negativni neto obrtni fond u prošloj godini premašio 132,6 milijarde, što znači da je za toliko stalna imovina finansirana iz kratkoročnih izvora, a zajednički imenitelj toga je − nedovoljna likvidnost preduzeća. Kad se tome doda i bezmalo 632 milijarde, kolike su bile ukupne zalihe poslednjeg dana lanjskog decembra, ispada da je za ostvareni nivo poslovanja privredi nedostajalo čak neverovatnih više od 764,5 milijarde dinara dugoročnog kapitala.\nInače, prema podacima NBS − Odeljenja za registre, srpska preduzeća na kraju 2005. raspolagala su ukupnim sredstvima koja su vredela nešto više od 5.464,5 milijarde dinara i za četvrtinu većim nego godinu dana ranije. Najviše ih je proknjiženo u prerađivačkoj industriji i trgovini na malo i veliko, zatim u velikim preduzećima, a gledajući po svojinskoj strukturi, među privatnim firmama. Od ukupno angažovanih sredstava gotovo dve trećine čine ulaganja u stalnu imovinu, dok je sa preostalim namirena obrtna. Među stalnom imovinom ubedljivo su prednjačila ulaganja u osnovna sredstva − čak 76 odsto, što znači da je preko 48 procenata ukupno angažovanih sredstava preduzeća investirano baš u osnovna sredstva. Istovremeno, stepen otpisanosti osnovnih sredstava premašio je 51 odsto, što će reći da privreda radi sa više nego zastarelom opremom. Naročito, preduzeća koja se bave proizvodnjom i snabdevanjem električnom energijom, gasom i vodom čije je bezmalo dve trećine opreme odavno za staro gvožđe, a taman sa takvom rade, u celini gledano, i društvene firme.\nŠto se tiče obrtne imovine, nešto manje od dve trećine otpada na kratkoročna potraživanja, plasmane i gotovinu, preostalo su zalihe. I najzad, srpskoj privredi računice kvari i nepovolja struktura izvora sredstava. Kapital u toj strukturi učestvuje sa polovinom, na kratkoročne obaveze otpada čak 35,1 odsto dok su dugoročne obaveze dostigle 13,6 procenata. Učešće sopstvenog kapitala u ukupnim izvorima finansiranja dostiglo je 46,6 odsto, što znači da je više od polovine angažovanih sredstava u stvari pozajmljeno. Visok stepen zaduženosti ukazuje i na nedovoljnu pokrivenost pozajmljenih izvora finansiranja sopstvenim kapitalom. Naime, dinar pozajmljenog kapitala pokriven je sa 0,94 sopstvenog. (“Pregled”)


Moguća izmena Ustava u delu koji se tiče uređenja advokature - European Western Balkans\nBEOGRAD – Na sednici Radne grupe Nacionalnog konventa o Evropskoj uniji (NKEU) za Poglavlje 3, kojim koordiniše Centar za evropske politike (CEP), predstavljen je diskusioni dokument javne politike iz materije ovog pregovaračkog poglavlja na temu “Pravno uređenje advokature u svetlu prava EU o uslugama i slobodi poslovnog nastanjivanja”.\nDušan Protić, programski menadžer za unutrašnje tržište i konkurentnost u CEP-u i koordinator Radne grupe za Poglavlje 3 je istakao da je pregovaračka pozicija za ovo poglavlje, koje se tiče prava poslovnog nastanjivanja i slobode pružanja usluga utvrđena, te da je ovo poglavlje među retkim gde nema nikakvih pravnih ni političkih prepreka za otvaranje.\n“Poglavlje 3 nije percipirano kao poglavlje od visokog političkog značaja, te je verovatno na margini ključne debate koja se vodi između Brisela i Beograda, ali ovo je pitanje gde se materija Poglavlja 23 horizontalno preliva i na druga poglavlja i reflektuje i u Poglavlju 3”, rekao je Protić.\nZnačaj otvaranja Poglavlja 3 je u aktuelizaciji problema koji su sadržaj ovog poglavlja, ističe Protić i dodaje da je jedini kamen spoticanja u ovom momentu Zakon o uslugama.\nKako navodi Katarina Grga, istraživačica Centra za evropske politike, pitanje pravnog uređenja advokature spada u pregovaračko Poglavlje 3 upravo zbog problema dualizma, odnosno pitanja kako karakterisati advokaturu, s obzirom na to da je u Republici Srbiji advokatura definisana kao samostalna i nezavisna služba pravne pomoći, dok je u Evropskoj uniji ona definisana kao usluga.\n“Srbija je dužna da zaobiđe neke poteškoće na koje može da naiđe od momenta pristupanja EU. Ideja Evropske unije se bazira na jedinstvenom tržištu, pa u tom smislu uklanjanje svih mogućih prepreka je dužnost svih država koje želu da postanu članice”, rekla je Grga.\nOna je dodala da su, kada govorimo o advokaturi, posebno značajni stavovi koje je izneo Evropski sud pravde, jer je njegova uloga da konkretizuje date odredbe u propisima, te da su konkretne situacije odnosno presude izrodile stavove Evropskog suda pravde.\n“Državljanstvo kao takvo ne može biti osnov diskriminacije u pogledu pružanja usluga. U samom radu smo naveli nekoliko slučajeva koji potvrđuju da osnov diskriminacije ne može biti državljanstvo ni nastanjivanje, kao ni pitanje profesionalnih kvalifikacija”, istakla je Grga.\nKada je reč o direktivama koje su od značaja, Direktiva o uslugama je krovni propis koji obuhvata širok spektar usluga, a advokatske usluge nisu u njemu eksplicitno navedene, dodaje Grga.\n“Osim ove direktive, treba govoriti i o Direktivi 77/249 koja govori o tome da advokati u državama članicama mogu koristiti profesionalna zvanja iz država porekla, ali da moraju navesti advokatsku komoru mesta gde su prvobitno registrovani”, objašnjava Grga.\nKada je u pitanju zakonodavstvo Srbije, Grga navodi da je ključni problem to što je u Srbiji status advokature definisan Ustavom, te da je ustanovljeno da je advokatura kao ustavna kategorija postavljena na taj način samo u Hrvatskoj i Srbiji.\n“Ustav Srbije kaže da je advokatura nezavisna i samostalna služba pravne pomoći i to prenosi i Zakon o advokaturi. Tako Advokatska komora Srbije to koristi kao argument u svim svojim pregovaranjima sa državom i polazeći od toga da je ustavom dat poseban značaj i status advokaturi”, objašnjava Grga.\nPrema njenom mišljenju, vrlo je moguće da Evropska komisija od Srbije traži da vrši izmene Ustava zbog načina na koji definiše advokaturu.\n“Da bi se došlo do rešenja, mora se pronaći kompromis između različitih učesnika. Argumenti Advokatske komore jesu da je advoktura ustavna kategorija i da je ljudsko pravo. Takođe tvrde da to nije usluga, jer se na osnovu Kodeksa profesionalne etike propisuju posebna ograničenja i obaveze advokata. Argumenti su i da, budući da je Zakon o advokaturi pod Poglavljem 23, trebalo bi i ovo pitanje da na taj način bude regulisano, što je državna uprava opovrgla”, ističe Grga.\nPrema rečima Slavice Kukolj, načelnice Odeljenja za evropske integracije Ministarstva trgovine, turizma i telekomunikacija, ova profesija ni u jednoj zemlji nije mogla da se isključi iz pregovaračkog Poglavlja 3 i da se ne uskladi sa direktivama iz ovog poglavlja.\n“U Zakonu o uslugama je navedeno da će ta oblast biti regulisana sektorskim propisima, ali obaveza usklađivanja i dalje postoji. Pregovore će voditi pre svega Ministarstvo pravde, a mi kao zaduženi za ovo poglavlje ćemo to propratiti i kontrolisati usklađivanje i izveštavanje Evropske komisije”, rekla je Kukolj.\nOva sednica Radne grupe NKEU je održana je u okviru projekta „Pripremi se za učešće“ koji sprovode CEP, NALED i portal European Western Balkans, uz podršku Evropske komisije, sa fokusom na proučavanje ekonomskih pitanja u procesu pristupanja Srbije EU i aktivno uključivanje organizacija civilnog društva u pregovore o pristupanju u odabranim ekonomskim poglavljima.\nadvokaturaCEPDušan ProtićEUZATEBEKatarina GrgaNALEDNKEUPoglavlje 3Slavica Kukolj\nJoksimović: Vlada pripremila implementacioni plan za prvi pregovarački klaster vladavine prava\nVitale: Javnost ne vidi koliko Srbija i NATO rade zajedno\nMladi u Srbiji malo veruju u EU


Velika je čast pobediti u finalu svetski važnog debatnog turnira, ali iznad svega smo ponosni na titulu prvog tima, koji je Engleze, Amerikance i Australijance potukao u debati na njihovom maternjem jeziku.\nOvako, gotovo uglas, za "Novosti" govore Miloš Marjanović (26) i Janko Đorđević (24) o svom trijumfu na turniru u argumentovanoj raspravi, održanom pre dva dana na Oksfordu.\nOva dva mlada studenta postigla su istorijski uspeh na prestižnom takmičenju u debati, koje se duže od pola veka održava u Oksfordu. Miloš, apsolvent Pravnog fakulteta u Beogradu, i njegov kolega Janko, student druge godine, pobedili su u finalu debatnog turnira, u otvorenoj kategoriji, i postali prvi tim van engleskog jezičkog područja kom je to pošlo za rukom. U argumentovanoj, kreativnoj i nadahnutoj raspravi takmičili su se sa 130 timova iz celog sveta. I sve ih nadmašili u poznavanju aktuelnih društvenih tema, istorije, ali i u opštoj kulturi, informisanosti i elokventnosti.\n- Od osam rundi u dva dana, prvih pet bile su preliminarne, koje su regrutovale 16 najboljih timova za četvrtfinale, a tri eliminacione, koje su vodile do pobednika finala - priča, za naš list, Miloš, koji je sa Jankom i dalje u Engleskoj, gde se pripremaju za turnir u Kembridžu sledećeg vikenda. - Na svakom turniru takmičila su se po dva tima koja zagovaraju stav "za" i po dva koja brane argumente "opozicije", dok su se teme debate dobijale na licu mesta. Debatovalo se u dve kategorije, od kojih je prva za zemlje kojima engleski nije maternji i druga, otvorena, gde su svi zajedno.\n*Miloš Marjanović i Janko Đorđević Foto Fejsbuk\nPravi je podvig zato bio za takmičare van engleskog govornog područja da pobede u drugoj kategoriji. To se nikada dosad nije dogodilo.\n- Teme se ne dobijaju unapred, a imamo 15 minuta vremena da uskladimo priču sa partnerom u debati pre nego što počne verbalni okršaj - nastavlja Miloš. - Veliki izazov ovog takmičenja je to što nikada ne znamo unapred koji stav argumentima moramo da branimo, "za" ili "protiv". Zapravo, najveći benefit debate i jeste spremnost da se preispitaju sopstveni stavovi, sasluša druga strana i prihvati to da oba stanovišta u sebi nose dobro. Lakše se dolazi do rešenja kad ste manje isključivi.\nPrema rečima naših sagovornika, za debatu je opšta kultura izuzetno važna, jer je tokom rasprave zabranjeno korišćenje interneta i bilo kakvih priprema, pa sva argumentacija i sposobnost da se sudije ubede u stav ide "iz glave".\n- Prva tema u kojoj smo pobedili bila je posvećena tome da li treba zabraniti političke reklame na društvenim mrežama - govori Miloš. - U sledećoj smo pak apsolutno dominirali, jer je sa našeg komšijskog prostora. Naime, tema je bila: Da li je za Severnu Makedonoju bolje da se prikloni Rusiji, s obzirom na to da joj Makron blokira put ka Evropskoj uniji? Osim toga, jedna od najtežih tema bila je o "Fejsbukovoj" kriptovaluti. U suštini, to je kompleksna ekonomska tema, o kojoj danas raspravljaju svetski akademici ekonomskih nauka.\n*Tokom debate u Oksfordu Foto privatna arhiva\nUspeli su da pobede zahvaljujući odličnom znanju iz ekonomije. Najinteresantnija tema, koja je izazvala najveću raspravu, kako kažu, bila je debata: Da li je bolje biti vernik ili ateista? Zadatak koji im je obezbedio pobedu u finalu bila je debata o padu Berlinskog zida.\n- Zagovarali smo stav da je bolje što su se ujedinile dve Nemačke nakon pada Berlinskog zida - objašnjava Miloš. - Taj stav je branila i ekipa Univerziteta u Torontu, dok su kontrastav branili timovi Harvarda i LSI Londonske škole ekonomije.\nTakmičenje u Oksfordu otvorilo je sezonu debata, a završiće se 27. decembra, Svetskim prvenstvom u Tajlandu, gde će Miloš i Janko predstavljati Univerzitet u Beogradu.\nPosebno nam je bilo drago što smo potukli studentkinje iz Sidneja, koje su bile vrlo nadobudne i uopšte nas nisu smatrale konkurencijom - priča Miloš Maksimović, koji je u Oksfordu proglašen za najboljeg govornika turnira. - Uobraženi su bili i Amerikanci, a najviše smo se družili sa ekipama iz Slovenije i Hrvatske, mada su nam vrlo drage i kolege iz Londonske škole ekonomije. Takmičili smo se i protiv timova sa Univerziteta Harvard, LSE iz Engleske, Hart Haus iz Kanade...\nTokom debate u Oksfordu Foto privatna arhiva\nNA TAKMIČENjIMA MANjE DEVOJAKA\nMiloš i Janko su i prethodnih godina učestvovali u mnogobrojnim debatama sa drugim partnerima, ali od kada su otkrili da su odličan tim i da se savršeno dopunjuju, nastupaju zajedno. Veštinu debatovanja uvežbavali su na beogradskom Pravnom fakultetu, koji ima ugledni debatni klub više od dve decenije. Kažu da je na debatnim takmičenjima godinama manje devojaka nego mladića.


Pobedu posvećujemo Vučiću - Glas Podrinja\nOvu pobedu posvećujem našem predsedniku Aleksandru Vučiću. Znam da će mu bar za trenutak olakšati muke i borbu koju je imao u Vašingtonu i koju će imati u Briselu kao poklon za sve što je uradio za zemlju. Srbija će napredovati, kao i što će Šabac od večeras napredovati - rekao je Glišić\nSrpska napredna stranka je proglasila pobedu na ponovljenim lokalnim izborima u Šapcu 5. septembra.\nNovinarima se tokom izborne noći obratio Darko Glišić, predsednik Izvršnog odbora SNS.\nOn tom prilikom nije izneo precizne podatke, ali je istakao da je šabački naprednjaci osvojili 51 odsto glasova i da neće imati manje od 37 mandata, što predstavlja većinu od 69 mandata koliko čini Skupštinu grada Šapca.\nGlišić je istakao da je ponosan na politiku koju vodi Aleksandar Vučić, koji se, kako kaže, kao lav bori da od nemogućeg napravi moguće i poručuje da će Srbija biti moderna evropska zemlja.\n- Ovu pobedu posvećujem našem predsedniku Aleksandru Vučiću. Znam da će mu bar za trenutak olakšati muke i borbu koju je imao u Vašingtonu i koju će imati u Briselu kao poklon za sve što je uradio za zemlju. Srbija će napredovati, kao i što će Šabac od večeras napredovati - rekao je Glišić.\nGlišić je novinarima rekao da Šabac nije pao kao što je to ocenila evroparlamentarka Tanja Fajon, jer, kako kaže, ne može da padne niže od onoga na kojim granama je bio, te poručio da je Šabac od večeras oslobođen tiranije.\nPajić: SNS 37, ostali 31 mandat!?\nKandidat za gradonačelnika Šapca izspre liste “Aleksandar Vučić – za našu decu” dr Aleksandar Pajić izjavio je da će ta lista u novom šabačkom parlamentu sama imati većinu odborničkih mesta.\n- Ukupan broj mandata naprednjaka biti 37, dok svi ostali imaju 31. Na ponovljenim izborima 5. septembra dobili smo potvrdu da SNS nema alternativu i da imamo najveće poverenje Šapčana - rekao je Pajić.\nOno što bi, kao kandidat za gradonačelnika Šapca, Pajić trebalo da zna, da gradski parlament ima 69 mandata, a ne 68 koliko je po njegovoj računici.\nOn je pozdravio Tanju Fajon, koja, kaže, u Šapcu, želi da sačuva ogoljenu diktaturu i veruje da će joj izborni rezultat noći učiniti besanim, ali SNS poručuje tek planira da pobeđuje.\nNeće narod u Šapcu više ni Zelenovića ni Dušana Petrovića, rekao je Glišić i zahvalio svim članovima SNS koji su, kaže, trpeli različite pritiske i poniženja, a ostali dostojanstevni.\nIzborne rezultate šabački naprednjaci su čekali u svojim prostorijama, a pored Glišića, svojim prisustvom naprednjake su podržali zamenik gradonačelnika Beograda Goran Vesić, doskorašnji narodni poslanik Vladimir Đukanović, kao i visoki funkcioner Socijalističke partije Đorđe Milićević.


Marinika Tepić za VICE o pretnjama: Policija me ignoriše već mesec dana\n- Od policije nisam dobila ni pismo ni razglednicu - kaže za VICE poslanica Tepić\nFotografija: Nova Stranka\nNa više lokacija u centru Beograda pojavila se nova serija grafita pretnji narodnoj poslanici Mariniki Tepić. Poruke su iste sadržine i kao i one koje su se pojavile prošlog meseca u Beogradu.\n- Tepić je već dva meseca meta orkestrirane harange fašističkih organizacija, paraorganizacija i pojedinaca, a direktne pretnje smrću već je prijavljivala nadležnim organima - piše u saopštenju Nove stranke ovim povodom.\nU razgovoru za VICE Srbija, poslanica Marinika Tepić kaže da joj policija nije nudila obezbeđenje, šta više, nije dobila nikakvu reakciju od njih već mesec dana.\n- Ja sam se pismeno obratila MUP-u Srbije još kada se ovo prvi put desilo, pre mesec dana. U dopisu sam izrazila zabrinutost za bezbednost moje porodice. Nisam tražila obezbeđenje već sam htela da obave bezbednosnu procenu, što je nešto što bi trebalo da urade po službenoj dužnosti. Ali od njih nisam dobila ni pisma ni razglednice - kaže poslanica Tepić za VICE.\nU decembru 2017. godine, policija je na kratko privela a onda pustila Tomislava Lovrenkovića zbog pretnji smrću upućenih poslanici Tepić. Privođenje je usledilo nakon teksta Lovrenkovića objavljenog na jednom desničarskom portalu.\nGledali smo Mišu Vacića na televiziji da vi ne biste morali\nSve je počelo kada je poslanica Tepić javno objavila fotografiju na kojoj osuđivani Miša Vacić, bivši zaposleni u Kancelariji za Kosovo i Metohiju, pozira sa britanskim ekstremnim desničarima Nikom Grifinom, i Džimom Dosonom u Kancelariji za KiM u Palati Srbija. Nakon njenog izlaska u javnost sa tom fotografijom, i zahtevom da Ustavni sud zabrani delovanje Nacionalnog srpskog fronta usledio je Lovrenkovićev tekst i prvo pojavljivanje grafita.\n- Sat ili dva nakon objave hapšenja, Miša Vacić, koji je naveden u mojoj prijavi, objavio je na svom ličnom profilu da sam ja jakobinski terorista. Ja sam se odmah pokupila iz skupštine, otišla u policiju, dopunila prijavu i tražila zaštitu, jer jakobinci su završili na giljotini. To je javni poziv na linč - rekla je Tepić pre mesec dana za VICE, kada su pretnje počele.\nProšle nedelje, poslanica Tepić se obratila otvorenim pismom domaćim i međunarodnim zvaničnicima. U pismu adresiranom izvestiocu EU za Srbiju Dejvidu Mekalisteru, visokoj predstavnici EU za spoljnu politiku Frančeski Mogerini, svim ambasadorima država EU u Srbiji, kao i ambasadoru SAD, Japana i Kanade, poslanica Tepić apeluje na nadležne državne organe da je krajni čas za preduzimanje konkretnih i nedvosmislenih koraka u suzbijanju dalje fašizacije srpskog društva.\nU međuvremenu, ovog meseca Miša Vacić - već jednom osuđivan zbog širenja diskriminacije, držanja oružja i ometanja službenog lica u obavljanju dužnosti - postao je predsednik "Srpske desnice", nove desničarske političke partije. Prvom kongresu, pored 150 delegata, prisustvovali su i gosti, među kojima su bili Branislav Puhalo, šef obezbeđenja generala Ratka Mladića kao i Mileno Jovanov, potpredsednik Glavnog odbora vladajuće Srpske napredne stranke.\nČinjenica da se pretnje protiv narodne poslanice nastavljaju, zajedno sa nejasnim odnosom između predstavnika vladajuće partije i srpskih desničara - koji se najbolje može opisati kao "igra žmurki" između države i esktremista, kojima ne bi trebalo da bude bliska.\nMoguće je da se policija ne javlja već mesec dana zbog prezauzetosti. Moguće je i da su utvrdili da opasnost po poslanicu i njenu porodicu ne postoji, ali se odgovor zagubio u pošti. Moguće je da je sve u redu, a da je javnost previše osetljiva zbog ubistva Olivera Ivanovića i serije pretnji novinarima i aktivistima.\nAli ne izgleda da je tako.\nDodatak: Predstavnici koalicije za gradske izbore okupljene oko Demokratske stranke su u toku dana prekrečili grafite.\nBesni i razočarani Nemci pričaju zašto su glasali za desničare\nTagged:GrafitiDesničariPretnje smrćuMiša Vacićmarinika tepić srpska desnica


Američke kompanije T-Mobajl i Sprint postigle su sporazum o udruživanju u novu kompaniju koja će promeniti pejsaž bežičnih telekomunikacija u SAD, smanjujući broj glavnih pružalaca usluga mobilne telefonije i bežične komunikacije na tri.\nTaj dogovor će pomoći dvema kompanijama da smanjuju troškove i mogu ih učiniti jačim konkurentom većeg AT&T i Verajzona.\nAli, za potrošače to može značiti poskupljenja jer udružena kompanija neće morati da nudi privlačne usluge što su do sada morale dve koje se udružuju.\nPredložena ponuda za sve akcije Sprinta iznosi 59 milijardi dolara, a kombinovana kompanija vredi 146 milijardi dolara, uključujući dugove. Bez duga, kombinovano preduzeće vredi 26,5 milijardi dolara.\nNova, super-velika kompanija imala bi skoro isto toliko bežičnih pretplatnika kao Verajzon i AT&T, a uporedo T-Mobajl i Sprint mogu uštedeti novac spajanjem svojih mreža i prodavnica.\nSindikat radnika telekomunikacija kaže da će to spajanje koštati najmanje 20.000 američkih radnih mesta i smanjiti konkurenciju u bežičnoj mreži, donoseći više cene.\nMeđutim, uštede troškova mogle bi pomoći kombinovanoj kompaniji da izgradi infrastrukturu i kupi prava za bržu 5G uslugu koja se očekuje da će biti pokrenuta u narednih nekoliko godina.\nIpak, i posle svega, nova, kombinovana kompanija još ne bi mogla da se u potpunosti takmiči jer su Verajzon, AT&T i Komkast džinovi i komunikacija i giganti proizvodnje sadržaja.


Prepoznajte nasilje - Advokatska kancelarija Žigić\nPREPOZNAJTE NASILJE: Oblici ispoljavanja nasilja u porodici\nPrepoznajte nasilje: deo konvencije se odnosi na prava žena pred licem pravde, kada je u pitanju diskriminacija u braku i porodici\nSvaki oblik rodno zasnovanog nasilja koji nanosi štetu ili fizičku i mentalnu patnju ili seksualne prirode i prinude, ali i drugih oblika ograničavanja slobode predstavljaju nasilje nad ženama.\nNaime, Generalna skupština Ujedinjenih nacija 18. decembra 1979. godine usvojila je jedan od ključnih dokumenata za umanjivanje rodne neravnopravnosti: Konvenciju o eliminisanju svih oblika diskriminacije žena, poznatu kao CEDAW konvenciju.\nNaša zemlja, tada SFRJ, potpisala je ovu konvenciju jula 1980. godine, a ratifikovala je 1981.\nDeo konvencije se odnosi na prava žena pred licem pravde, kada je u pitanju diskriminacija u braku i porodici.\nPrepoznajte nasilje u porodici i u partnerskim odnosima:\n– Fizičko nasilje je vrsta zlostavljanja gde dolazi do upotrebe fizičke sile koja može da izazove bol, povredu, invaliditet ili smrt.\n– Seksualno nasilje je seks bez saglasnosti ili mogućnosti izbora žrtve da da pristanak. Zatim seksualni čin ili pokušaj, kada osoba nije u stanju da se saglasi ili je odbije zbog bolesti, invaliditeta, uticaja psihoaktivnih supstanci, uzrasta…\nPrevPrethodnoSITNA KRAĐA: Evo da li možete da tužite osobu koja vas je pokrala\nSledećeNASILJE U PORODICI: Kako prepoznati nasilje u porodici?Next


U Španiji zaplenjen kokain na osnovu podataka BIA : Nadlanu.com\nObjavljeno 19. maja 2011. / 16:46:46\nBEOGRAD/MADRID, 19. maja 2011. (Beta) - Španska policija uhapsila je na osnovu podataka Bezbednosno informativne agencije (BIA) šestoricu osumnjičenih državljana Srbije i Crne Gore i zaplenila ukupno 77 kilograma kokaina, izjavio je u četvrtak šef kabineta direktora BIA Jovan Stojić.\n"U španskoj luci Taragona uhapšeni su članovi posade broda 'Perast' Nikola Mrvaljević, Vuk Popović i Ilija Brkanović, sva trojica državljani Crne Gore, i državljanin Srbije Dražen Krasić, kao i Dalibor Dramićanin i Goran Crnomarković, obojica državljani Srbije, koji su dočekali drogu i koji su živeli u oblasti Taragona", rekao je Stojić agenciji Beta.\nStojić je naveo da je 43 kilograma kokaina zaplenjeno na brodu "Perast" koji je u špansku Taragonu stigao iz luke Vinsentin u Argentini, dok je 34 kilograma droge zaplenjeno u sigurnim stanovima, takozvanim štekovima, koje su članovi grupe iskrcali prethodne noći.\n"Pre skoro godinu dana BIA je došla do početnih operativnih podataka da se sprema krijumčarenje kokaina iz Južne Amerike ka Evropi. Ta akcija je izvedena posle dugoročnih priprema, odlaganja i čekanja da se ostvare pravi uslovi, i presečena je", rekao je Stojić.\nNa pitanje da li su uhapšeni povezani sa nekom od poznatih grupa krijumčara kokaina, Stojić je odgovorio da BIA na osnovu praćenja od godinu dana nije došla do takvih podataka. "Da li su oni u prošlosti saradjivali sa još nekim na ovakvim aktivnostima, iskustvo nas uči da vrlo često kriminalne grupe saradjuju ponekad, kada ne mogu nešto samostalno da urade, ali u ovoj akciji nismo došli do takvih podataka", rekao je Stojić.


HITNO! POSAO Pekari Mladenovac - 154 aktuelna posla - Oglasi za posao Jooble\nPosao Pekari Mladenovac\n...Agencija za privremeno zaposljavanje HR Bulevar d.o.o. iz Beograda traži izvršioca za poziciju: PEKAR (Beograd) Opis posla: – Priprema domaćeg hleba, peciva i kolača Uslov: – Poželjno radno iskustvo Radno vreme: – 8 sati, u dve smene, – šest...\nRadnik na kontroli robe poznatog brenda\nOmladinskoj zadruzi Tim potreban radnik na kontroli robe poznatog elektro brenda, na duži period. Radno vreme je od 08h do 16h, neto cena dnevnice je [link on klikdoposla.com],00 din., plaćeni svi doprinosi. Organizovan prevoz direktno do skladišta. Poslati CV ili se javiti...\nPoštovani čitaoče, čitateljko, oglašavamo da je našoj firmi potrebno nekoliko finih osoba za rad na poziciji trgovca u prodavnicama sa slatkišima u Beogradu. Postojimo više od sedam godina i nalazimo se u skoro svim najvećim tržnim centrima u Srbiji. Mi prodajemo slatki...\nOZ VEMIS raspisuje konkurs za sledeću poziciju: POMOĆNI RADNIK NA FORMIRANJU PAKETA (više izvršilaca) (mesto rada Beograd) Opis posla : ~ Poslovi pakovanja proizvoda u transportne kutije, Nudimo: Dobre uslove rada Zagarantovanu meseč...


Još 20 miliona za put do Trepče - Ozonpress :: internet portal\nJoš 20 miliona za put do Trepče\nTag: Kruzni tok, Preljina, Trepča\nGrad Čačak dobio je od države još 20 miliona dinara za rekonstrukciju puta na ulazu u Gornju Trepču. To je u emisiji Oštrica na programu Regionalne televizije Telemark rekao gradonačelnik Čačka Milun Todorović. Sredstva je odobrilo Ministarstvo telekomunikacija i turizma, koje je finansiralo radove na istom putu u dužini od 1.350 metara, a koji su završeni krajem jula meseca.\nRaniji radovi na ulazu u Atomsku banju\nTodorović je rekao da je JP Putevi Srbije dalo nalog preduzeću Štrabak iz Čačka da započne radove na sanaciji puteva koji su oštećeni zbog višemesečnog preusmeravanja saobraćaja kroz grad zbog sanacije mosta preko Zapadne Morave na obilaznici.\n– Najkasnije sledeće nedelje počeće sanacija saobraćajnica zbog preusmerevanja saobraćaja kroz centar grada. Nalozi za radove su izdati i ta investicija će biti oko 88 miliona dinara. Sredstva je obezbedila Vlada Srbije odnosno Štrabak iz Čačka. Nakon toga, krećemo u rekonstrukciju 2.450 m ulice Vidosava Kolakovića, odnosno Pijevorskog puta. Rekonstruisaće se kolovoz, a naše JP Vodovod je uradilo svoj deo posla oko kanalizacije. Ove sedmice treba da se uradi potporni zid kod kružnog toka u Konjevićima gde smo imali usko grlo, najavio je gradonačelnik Todorović.\nKrajem oktobra očekuje se puštanje u saobraćaj auto-puta Čačak – Ljig, a u toku je izgradnja kružnog toka koji povezuje Ibarsku magistralu i budući auto-put, kao i pasarele koja će obezbediti bezbedan prelazak ulice meštana Preljine. Donator pasarele je preduzeće Azvirt iz Azerbejdžana koje i izvodi radove na ovom delu auto-puta.\n– Na sastanku sa Koridorima Srbije i predstavnicima Ministarstva građevine definisali smo brzo postavljanje pasarele na Kružnom toku ka novom auto-putu. Vrednost kružnog toka je oko 40 miliona dinara, a vrednost pasarele je 10 miliona dinara. Ovih dana počeće izgradnja pasarele, biće natkrivena i zahvalio bih kompaniji Azvirt koja je donator pasarele u iznosu od 81.000 evra, dok su Koridori Srbije učestvovali sa 5.000 evra. Krajem oktobra sve će biti završeno. Radiće se i zvučne ograde u tom delu Preljine i to će uraditi JP Putevi Srbije, najavio je Todorović.\nOsim ovih, Putevi Srbije rade i na čiščenju i produbljivanju korita reke Čemernice između Preljine i Konjevića, a ti radovi trajaće još sedam dana.


Suđenje Mladićevoj supruzi:Moj muž je mrtav\nSupruga haškog optuženika Ratka Mladića, Bosiljka Mladić izjavila je danas da je njen suprug najverovatnije mrtav, jer bi u suprotnom "našao način da se javi porodici".\n"On (Ratko Mladić) je imao tri moždana udara. To nije smjelo da se kaže i bila mu je potrebna velika njega. Da je živ, našao bi načina da nam se javi", rekla je Bosiljka Mladić na suđenju na kome je optužena za nedozvoljeno držanje oružja pred Prvim osnovnim sudom u Beogradu.\nOna je navela da je postupak da se Ratko Mladić proglasi mrtvim pokrenula da bi se završilo maltretiranje, a ne zbog ostavinskog postupka.\nBosiljka je navela da sa suprugom nije u kontaktu poslednjih 10 godina, od kada je napustio kuću u beogradskom naselju Banovo brdo, odnosno od aprila 2001. godine poslije hapšenja Slobodana Miloševića.\nBosiljka Mladić nije osporavala da je u njenoj spavaćoj sobi nađeno oružje, ali je navela da ona nije znala šta se u ormanu nalazi.\n"Bio je vojno lice i sebi nisam dozvoljavala da pretresam njegove stvari, jer sam žena vojnog lica i to nije nedozvoljeno. To bi bilo isto kao da on meni pretura po torbi", rekla je Bosiljka Mladić.\nBosiljka Mladić optužena je za nedozvoljeno držanje oružja koje je pronađeno prilikom pretresa Mladićeve kuće 4. decembra 2008. godine u ormanu u spavaćoj sobi.\nTada su pronaćeni pištolj "hekler i koh" kalibra devet milimetara, četri revolvera "zastava", pištolj "zastava", lovačka puška "zastava" i gotovo 1.000 metaka i patrona različitih kalibara.\nSin Ratka i Bosiljke Mladić, Darko Mladić, odbio je danas da svjedoči, a nastavak suđenja zakazan je za 13. jul.\nSuđenju u Beogrdu su prisustovali potpredsjednik Srpske radikalne stranke DraganTodorović i poslanici te stranke Nataša Jovanović i Božidar Delić, novinarka Ljiljana Bulatović i Rastko Vučetić, koji je oslobođen optužbe za pomaganje u skrivanju Mladića.\nPoslanici i aktivisti SRS nosili su ispred sudnice transparente na kojima je pisalo "Stop tiraniji nad porodicom Ratka Mladića" i "generale izdrži".


U “Trajalu” i “BG produktu” vakcinacija zaposlenih - KruševacGrad\nU “Trajalu” i “BG produktu” vakcinacija zaposlenih\nVakcinacijom zaposlenih u “Trajal korporaciji” i “BG produktu” nastavlja se akcija imunizacije u fabrikama i preduzećima, koju je pokrenula kruševačka Regionalna privredna komora, uz podršku Grada i Doma Zdravlja. Cilj je da se zaštiti zdravlje zaposlenih i njihovih porodica, ali i očuva privreda. Radnici, koji se odluče za vakcinaciju na radnom mestu, mogu da prime kinesku, Sinofarm vakcinu, dok će za vakcine ostalih proizvođača biti pozivani naknadno, u vakcinalni punkt\nDanas u “Trajalu” kinesku vakcinu prima 100 radnika, dok će 35, koji su se odlučili za vakcinu drugih proizvodjača, biti pozvano naknadno. Među prvima se vakcinisala Mirjana Veljković (58), koja više od tri decenije radi u pogonima te fabrike.\n– Odlučila sam da primim vakcinu kako bih zaštitila sebe, porodicu i kolege i kako bi ponovo mogli da živimo normalno, da radimo, da se družimo – kazala je ona.\n“Trajal” od početka epidemije nije prekidao proizvodnju, a među 1.200 zaposlenih manje od pet odsto je bilo zaraženo koronom.\n– To je uspeh, a malom broju zaraženih je doprinelo to što smo preduzeli sve mere zaštite, delili smo zaštitna sredstava zaposlenima i njihovim porodicama, radili smo dezinfekciju prostorija najkvalitetnijim sredstvima – kazala je zamenica generalnog direktora Vesna Kovačević Stanković.\nPotvrdila je da je do zastoja u poslovanju u godini pandemije dolazilo jer su pojedini partneri imali težu situaciju u svom okruženju, uz napomenu da je to, u ovakvim okolnostima, očekivano i razumljivo.\nVd direktorke kruševačke Regionalne privredne komore Maja Marković napomenula je da bez prijavljivanja preko eUprave mogu da se vakcinišu i članovi porodica zaposlenih. Do sada se za vakcinaciju prijavilo nekoliko preduzeća iz Kruševca, očekuje se da narednih dana odazovu veće kompanije. Ona je podsetila da je Privredna komora Srbije omogućila i imunizaciju privednika iz regiona te da će u okviru te akcije biti vakcinisano 100 radnika fabrike kompanije „Kromberg i Šubert“ iz Makedonije, koji bi za vikend trebalo da dodju u Beograd. Inače, kruševačka fabrika te kompanije bila je prva u našem gradu u kojoj je organizovano vakcinisanje zaposlenih.\nSprovođenje vakcinacije u Kruševcu gradonačelnica Jasmina Palurović je ocenila kao veoma dobro, a očekuje da će Kruševac uskoro imati više od 60 odsto vakcinisanih.\nDirektorka ovdašnjeg Doma zdravlja dr Marina Kostić kazala je da je veoma bitno da postoji svest poslodavaca i zaposlenih o potrebi vakcinacije te da očekuje da se dogovori imunizacija u većim kompanijama poput “Kuper Tajera”, “Henkela”, “Kruševacputa”.\nPrema podacima Doma zdravlja u Kruševcu je do sada prvu dozu vakcine primilo oko 26 hiljada ljudi, obe doze oko 14 i po hiljada. Prema statističkim podacima u Kruševcu ima oko 120 hiljada stanovnika, odnosno oko 96 hiljada punoletnih, što znači da je do sada prvu dozu primilo oko 27 odsto gradjana, a obe doze oko 15 odsto punoletnih.\n18.06.2021 0 156\n17.06.2021 0 77\n16.06.2021 0 334\n11.06.2021 0 163\n03.06.2021 0 64\n21. juna 2021., 19:31


U Kantonu Sarajevo do sada u potpunosti vakcinisano 40,1 posto stanovnika\nOd ukupnog broja potpuno vakcinisanih stanovnika, njih 98.019 su vakcinisani u zdravstvenim ustanovama KS, dok su se ostali imunizirali izvan zdravstvenih ustanova KS.\nU Kantonu Sarajevo do sada je u potpunosti vakcinisan 133.371 stanovnik ili 40,1 posto stanovnika starijih od 18 godina.\nNajmanji broj čine osobe starosne dobi 19-25 godina, svega njih 7.280 ili 5,46 posto stanovništva. Najveći broj vakcinisanih pripada dobnoj skupini od 36-45 godina, i to njih 25.069 ili 18,80 posto, prema Biltenu vakcinacije Zavoda za javno zdravstvo KS.\nKada se na broj potpuno vakcinisanih u KS dodaju 36.403 građanina KS koji čekaju na revakcinaciju, može se zaključiti da će u Kantonu Sarajevo krajem oktobra biti potpuno vakcinisano više od 50 posto punoljetnih građana.\nPodaci su prikupljeni kroz Informacioni sistem Zavoda zdravstvenog osiguranja KS, na osnovu kojeg je sačinjen i presjek stanja vakcinacije protiv Covid-19 oboljenja, saopćeno je iz Službe za protokol i press KS.\nNove dojave o bombama u Kantonu Sarajevo


Gazeta Ekspres: KBS ne sme na sever Kosova bez odobrenja NATO-a GracanicaOnline.Info\nGazeta Ekspres: KBS ne sme na sever Kosova bez odobrenja NATO-a\n21. maja 2021. 1 min read\nPosle izjave kosovskog premijera Aljbina Kurtija da će preispitati, kako je rekao štetan sporazum između bivšeg predsednika Kosova Hašima Tačija i NATO-a, zvaničnik Alijanse je za prištinsku Gazeta Ekspres izjavio: Kosovske bezbednosne snage ne mogu da idu na sever Kosova bez prethodnog odobrenja komandanta Kfora.\n„Prema Briselskom sporazumu iz 2013. godine, KBS ne može da se kreće severnim delom Kosova bez prethodnog odobrenja komandanta Kfora. Za NATO je ‘Briselski sporazum 2013’ razmena pisama između bivšeg generalnog sekretara NATO Andreasa Foga Rasmusena i Hašima Tačija“, rekao je zvaničnik NATO alijanse, prenosi Gazeta Ekspres i dodao:\n„Tokom nedavne posete gospodina Kurtija, generalni sekretar NATO Stoltenberg naglasio je da je posvećenost NATO stabilnosti na čitavom Zapadnom Balkanu nepokolebljiva. Ponovio je da je Misija KFOR, koju predvodi NATO, usredsređena na svakodnevnu primenu svog mandata koji proističe iz Rezolucije 1244 Saveta bezbednosti Ujedinjenih nacija, naime da se obezbedi bezbedno okruženje i sloboda kretanja za sve zajednice na Kosovu“, piše prištinski portal, prenoseći Stoltenbergovu podršku procesu dijaloga između Beograda i Prištine.\nTags: bez odobrenja NATO KBS ne sme na sever Kosova\nPrevious Nova kadrovska rešenja u institucijama Republike Srbije na KiM\nNext Vladika Teodosije: Prisvajaju naše crkve da bi na njima gradili svoj identitet\n31. jula 2021., 13:26


Slučaj NEFA dobija epilog\nLokalne vesti - Utorak 08.10.2019 - 11:10\nPrivredni sud otvorio je zbog prezaduženosti stečajni postupak nad stečajnim dužnikom "Nefa nameštaj" DOO koji je u likvidaciji, objavljeno je na portalu Agencije za licenciranje stečajnih upravnika.\nFabrika u Vranju. Foto: S.Tasić/OK Radio\nKako prenosi Blic, stečaj je otvoren na osnovu predloga likvidacionog upravnika “Nefe” koji je sudu predočio da ova firma poveriocima duguje 307,7 miliona dinara a da je vrednost njene imovine 20.000 evra, navodi se u sudskom rešenju.\nSud je pozvao poverioce da u roku od 120 dana prijave potraživanja, a dužnike da odmah ispune svoje obaveze prema stečajnoj masi “Nefa nameštaja”.\nPoslednja javna informacija od strane “Nefe” objavljena je u julu ove godine kada je priča o ruskoj kompaniji čiji su vlasnici pobegli preko noći iz Srbije i na cedilu ostavili više od 500 radnika, i dobila epilog.\nU “Nefi” su tada tvrdili da su saradnicima i klijentima koji su nameštaj preuzeli bez ikakvog validnog papira, zvanično poručili da im se jave, a kako bi izbegli krivično gonjenje.\n- Obavestavamo Vas da smo isplatili zarade zaposlenim za maj i isporučili više od 700 porudžbina zadovoljnih kupaca, u proteklom periodu. Na žalost nisu svi verovali u nas i bili iskrenih namera, sto je rezultiralo otuđenju materijalnih vrednosti koja prelazi 200 hiljada evra.\nPodsetimo, ruska firma "Spilit", koja je radial u Vranju i koja je preko noći pobegla iz Srbije i ostavivši na cedilu 550 radnika bilo je dobro mesto za rad od samog dolaska u Srbiju 2017. godine, tvrdili su radnici.


Iran: Broj žrtava zemljotresa porastao na dve, 27 povređenih – Krstarica\nIran: Broj žrtava zemljotresa porastao na dve, 27 povređenih\nTanjug 14. novembra 2021. 18:58\nTEHERAN – Broj poginulih u dva snažna zemljotresa koji su danas pogodili južnu iransku provinciju Hormozgan porastao je na dva, a 27 osoba je povređeno, javlja agencija Mehr pozivajući se na lokalne vlasti.\nPrethodno je saopšteno da je poginuloa jedna osoba, a da je povređeno osam, prenosi RIA novosti.\nZemljotresi jačine 6,3 i 6,4 stepena po Rihterovoj skali potresli su provinciju Hormozgan u blizini luke Bandar Abas, javila je iranska državna televizija, a osetili su se širom Persijskog zaliva, preneo je Rojters.\nLokalni zvaničnik je rekao državnoj televiziji da je jedna osoba nastradala kada je na nju pao električni stub.\nEvropski mediteranski seizmološki centar (EMSC) je preneo da je zemljotres bio jačine 6,5 stepeni po Rihterovoj skali i da se dogodio na dubini od 10 kilometara.\nDržavna televizija je pokazala kako stanovnici Bandar Abasa u panici beže iz svojih domova.


M. D. 12. oktobra 2017. 17:44\nMnogo je razloga zbog kojih ljudi koji dobro rade dobijaju otkaz, a u centru pažnje svakako su otkazi zbog objava na društvenim mrežama. Nedavna studija Instituta ePolicy ispitala je više od 300 kompanija i utvrdila da trećina ispitanih otpušta radnike zbog zloupotrebe resursa kompanije. Magazin Forbs sastavio je listu stvari zbog kojih možete dobiti otkaz pa ako želite da budete uspešni, budite oprezni i učite na svojim, ali i tuđim greškama.\nMeđu najzanimljivijim razlozima otpuštanja radnika svakako su objave na društvenim mrežama. Bez obzira na to što ste na društvenim mrežama podelili svoj lični stav, uvek morate imati na umu da vas mnogi identifikuju kao zaposlenika određene kompanije, zbog čega javnost može misliti da zapravo govorite u ime kompanije za koju radite.\nVerovatno najveća greška koju možete napraviti je da ne uradite sve što ste rekli da biste mogli da uradite, jer ste prestali da radite na svom usavršavanju i ulaganju u sebe i svoj rad. Kada prihvatite posao, vi implicitno poručujete da ste sposobni i odgovorni da ispunite sve što taj posao podrazumeva. Prihvatati posao za koji niste kvalifikovani je nešto sa čim ćete morati da se suočit pre ili kasnije. Čak i ako ste kvalifikovani i kažete svom šefu da ćete dati sve od sebe i napredovati, a nakon toga ne pokažete posvećenost povećavate šanse da dobijete otkaz.\nJedna od stvari koja bi vas mogla skupo koštati je negativnost. Angažovani ste kako biste olakšali poslove svom šefu i timu, a ne da biste ih otežali. Ljudi koji neprestano šire negativnost u radnom okruženju, žale se na druge i kukaju da je njihov deo posla pretežak, komplikuju stvari ostalim zaposlenima. Oni koji otežavaju život svom šefu obično su prvi koji dobijaju otkaz, piše Forbs.\nZbog nedostatka emocionalne inteligencije, zbog koje imate loš odnos sa kolegama i često ulazite u sukob s njima, takođe možete dobiti otkaz.\nMnogi misle da je u redu da paket papira za printovanje ponesete kući ili da koristite račun kompanije kako biste nekom u poslednji čas poslali poklon, ali u očima vašeg poslodavca to je krađa. Imajte na umu da je zloupotreba resursa kompanije ozbiljan prekršaj, čak i ako novčana vrednost stavke nije visoka. Ukoliko vas poslodavac uhvati da radite takve stvari, to može biti i više nego dobar razlog da vas otpusti.


Glumci: Branislav Trifunovic, Aida Bukva, Nikola Kojo, Moamer Kasumovic\nOpis:
Glavni lik filma je mladić Atif Kurtović prvi put u životu silazi u rudarsku jamu kako bi nastavio tačno tamo gde je njegov sada penzionisani otac stao i postaje rudar-udarnik. Međutim, njegova sudbina se ubrzo u potpunosti menja kada bude izabran za lice koje će krasiti najvredniju novčanicu u državi, novčanicu u iznosu od hiljadu dinara (tzv. „hiljadarku“). Tako će se Atif ubrzo naći na putu za Beograd gde će ga Titov lični fotograf uslikati i tako postaje deo istorije. U celokupnu priču uskoro ulazi i mlada devojka čiji nadimak nije slučajno „Hiljadarka“ u koju se Atif do ušiju zaljubljuje. Kada Tito najavi svoju ličnu posetu Atifovom rodnom gradiću za sve junake ove simpatične priče počinje avantura koju će pamtiti do kraja života.


Olmert upozorio Iran da je Izrael "veoma jaka zemlja".\nIzraelski premijer Ehud Olmert upozorio je u četvrtak Iranu, dan nakon što je objavljeno da je završena izgradnja prve iranske nuklearne centrale.\n"Mi smo jaka zemlja, vrlo jaka, raspolažemo vojnim kapacitetima čiji je obim i intenzitet teško zamisliti", kazao je Olmert u govoru koji je objavio državni radio.\n"Uložili smo ogromne napore u jačanje naših odbrambenih snaga. Izrael će znati da se brani u svim situacijama, protiv svih prijetnji, protiv svakog neprijatelja, verujte mi, znam šta govorim", kazao je Olmert.\nStrani stručnjaci tvrde da Izrael poseduje nuklearni arsenal, ali on to nikada nije priznao.\nKada je objavljeno da je završena izgradnja prve nuklearne centrale u Bušeru, izraelski ministar odbrane Ehud Barak je pozvao Sjedinjene Države da pojačaju sankcije Teheranu.\nAludirajući na eventualnu vojnu opciju protiv iranskog nuklearnog programa, Barak je naglasio kako njegova zemlje smatra da je "nastavak iranskog atomskog projekta potencijalna opasnost za postojanje izraelske države".


EK: Pohvale za Srbiju, pregovori bez neizvesnosti – Sandžak PRESS\nEK: Pohvale za Srbiju, pregovori bez neizvesnosti\nSrbija – Godišnji izveštaj Evropske komisije o napretku Srbije sadrži pohvale reformskom kursu Vlade i preporuku Evropskom savjetu da do januara otvori pregovore o pridruživanju, saznaje Tanjug u Briselu.\n“Ove godine nema neizvesnosti”, rekao je Tanjugu funkcioner EU, koji je insistirao na anonimnosti, i dodao da će Komisija izneti mišljenje da je Srbija ispunila uslove da Savjet u decembru potvrdi raniju odluku da pregovori o pridruživanju počnu što prije, a najkasnije u januaru 2014.\nKomisija u detaljnom pregledu napretka u procesu evropskih integracija posebno pohvaljuje riješenost Vlade da sprovede planirane reforme, posebno u oblasti pravosuđa i suzbijanja organizovanog kriminala i korupcije.\nTanjugov izvor, koji je blisko upoznat sa sadržajem izveštaja, čije je zvanično predstavljanje zakazano za sredu, kaže da Komisija takođe ocjenjuje da je Prvi sporazum o normalizaciji odnosa sa Prištinom “istorijski” i hvali dosadašnje napore na njegovom sprovođenju.\nU izveštaju se, istovremeno, konstatuje da će lokalni kosovski izbori u novembru biti ključan test održivosti procesa normalizacije.\nDokument EK sadrži, međutim, i niz kritika na račun spore primjene zacrtanih strategija, odnosno da se kasni implementacijom ključnih strateških dokumenata i akcionih planova u ovim oblastima, kao i da nezavisna nadzorna tijela još nisu u potpunosti funkcionalna.\nKasni i primjena Medijske strategije, konstatuje EK, uz ocjenu da su mediji u Srbiji i dalje podložni autocenzuri i uticaju političkih i ekonomskih centara moći. Izveštaj za ovu godinu sadrži i niz pohvala na račun razvoja regionalnih odnosa, što se posebno odnosi na tešnju saradnju sa Hrvatskom i Bosnom i Hercegovinom, a kao veoma pozitivna se ocenjuje junska posjjeta predsjednika Tomislava Nikolića Zagrebu.\nKada je riječ o pravima manjina, Komisija ocjenjuje da se ona uglavnom poštuju, uz preporuku da se ulože dodatni napori na poboljšanju položaja nekih od njih, a naročito Roma, dok se zabrana Parade ponosa u Beogradu vidi kao znak da je diskriminacija LBGT populacije i dalje široko rasprostranjena, a da vlasti ne čine dovoljno da to suzbiju. Komisija ocenjuje da je srpska privreda u teškoj situaciji zbog kašnjenja u strukturnim reformama i prevelike javne potrošnje i ohrabruje Vladu da tokom sljedeće godine uloži dodatne napore u tom pravcu.\nU Briselu kažu da, za razliku od prethodnih godina kada je glavno pitanje uoči objavljivanja izveštaja bilo da li će Komisija u zaključku preporučiti da Srbija dobije status kandidata (2011) i datum početka pregovora (2012), ove godine mnogo značajnije ono što stoji u glavnom dijelu teksta. “Srbija je sada mnogo bliže EU, pa je sada pažljivije posmatramo i nešto strože ocenjujemo, ali je i dalje na dobrom putu”, rečeno je Tanjugu u Briselu.


Uprava za šume obeležila Dan šuma u ŠG „Boranja“ Loznica – Javno preduzeće „Srbijašume“\nUprava za šume obeležila Dan šuma u ŠG „Boranja“ Loznica\nSvetski dan šuma na temu „Šume i edukacija“ obeležen je u organizaciji Uprave za šume u šumskom gazdinstvu „Boranja“ Loznica, delu Javnog preduzeća „Srbijašume“ na demonstracionim površinama na kojima se obavlja obuka inženjera šumarstva. Prisutne su pozdravili v.d. direktor JP „Srbijašume“ Igor Braunović, profesor Šumarskog fakulteta Univerziteta u Beogradu dr Milorad Danilović i direktor Uprave za šume Saša Stamatović.\n„Dan šuma je prilika da se ukaže na značaj šuma i da se radi na obrazovanju. Inspirisani ovogodišnjom temom rešili smo da obeležimo ovaj dan sadnjom znanja umesto sadnjom drveća“ – poručio je Stamatović.\nObuka za praktičnu primenu uputstava za gazdovanje pojedinim tipovima šuma, sa ciljem primene „celoživotnog učenja“ u šumarstvu Srbije, organizovana je u okviru projekta koji zajednički realizuju Savezno ministarstvo za hranu i poljoprivredu Nemačke i Ministarstvo poljoprivrede, šumarstva i vodoprivrede – Uprava za šume, zajedno s Komorom inženjera šumarstva Srbije, JP „Srbijašume“ i JP „Vojvodinašume“. Prezentacija pod nazivom „Obuka trenera za promenu uputstava za gazdovanje šumama“ projektnog tima projekta „Promocija stručne i praktične obuke nakon završenog obrazovanja u sektoru šumarstva Srbije“ održana je na lokalitetu Šarena bukva.


U Užicu novi obrazovni profil za potrebe proizvođača nameštaja (video) – ZoomUe\nby branko · 8 децембра, 2015\nSEVOJNO – Ministarstvo prosvete odobriće u januaru 2016.godine Tehničkoj školi iz Užica uvođenje novog obrazovnog profila Operater za izradu nameštaja u skladu sa potrebama 7 drvno-prerađivačkih preduzeća iz užičkog kraja,najavio je ministar Srđan Verbić tokom današnje posete Sevojnu povodom promocije aktivnosti Programa razvoja privatnog sektora u Srbiji.\n“Kroz partnerstvo 7 kompanija i srednje stručne škole od sledeće školske godine đaci u Užicu će dva dana biti u školi,a tri dana će imati praksu u preduzećima,što je dualno obrazovanje.Te vrste obrazovanja nema bez jakog javno-privatnog partnerstva.Od februara naredne godine i druge škole u Srbiji će moći da konkurišu za uvođenje novog profila uz uslov da postoji podrška kompanija školama i realizacija zamišljene praktične nastave”,rekao je ministar Verbić.\nUvođe novog obrazovnog profila u Tehničkoj školi u Užicu je rezultat inicijative 7 kompanija koje se bave proizvodnjom nameštaja u užičkom kraju,od kojih je jedna Atlas,u kojoj je danas održana svečana konferencija.\n“Inicijativa je potekla iz realnih potreba i nedostatka kadrova.Nadam se da ćemo uvođenjem novog obrazovnog profila Operater za izradu nameštaja,za tri godine dobiti mlade kvalifikovane kadrove koji će raditi u našim kompanijama”,rekao je vlasnik kompanije Atlas Živorad Jovović.\nProgram razvoja privatnog sektora u Srbiji, finanira Švajcarska agencija za razvoj,a sprovodi Regionalna agencija VEEDA .\n“Švajcarska kroz ovaj projekat pruža podršku razvoju i rastu srpske privrede putem školovanja dece u srednjim stručnim školama ,uz aktivno učešće privatnog sektora u oblasti proizvodnje nameštaja.Da biste imali jak industrijski sektor najvažnije je da imate kvalifikovanu,stručnu radnu snagu.Kroz ovaj projekat pruža se prilika da primenite dualni sistem obrazovanja,koji u Švajcarskoj postiže godinama velike uspehe”,poručio je ambasador Švajcarske u Srbiji Žan Daniel Ruh.\nDirektor Tehničke škole Dragan Tucaković najavio je da će u septembru naredne školske godine u ovoj školi biti upisano 30 učenika u jednom odeljenju na novom smeru Operater za izradu nameštaja.\nby Vesna Đurović · Published 28 априла, 2021\nNext story Rasvetljene tri krađe u Arilju\nPrevious story DS:Gašiću oduzeti priznanje grada Užica


Tim povodom u Kozarskoj Dubici danas je boravio direktor Javnog preduzeća "Vode Srpske" Dragan Anđelić, koji je razgovarao sa načelnikom opštine Milom Zlojutrom i njegovom saradnicima.\nZlojutro je potvrdio da je tema sastanka bila realizacija projekata sanacije vodozaštitnih objekata u Kozarskoj Dubici, obuhvaćenih programom koji finansira Evropska investiciona banka, te dinamika daljih aktivnosti na realizaciji tog programa.\n"Pored čišćenja obodnih kanala, hitne mjere sanacije i rekonstrukcije objekata zaštite od poplava u Kozarskoj Dubici obuhvataju i sanaciju dijela savskog nasipa, kao i rekonstrukciju crpnih stanica Glavinac 1 i 2, kako bi se od poplava zaštitilo područje dubičke ravni i bilo omogućeno pravovremeno crpljenje površinskih voda, koje godinama plave poljoprivredne površine u tom području", precizirao je Zlojutro.\nZlojutro je dodao da je na sastanku sa direktorom preduzeća "Vode Srpske" Draganom Anđelićem postignut posebno značajan dogovor u vezi sa sanacijom objekata zaštite od poplava u gradskom području opštine, koje je u majskom talasu poplava bilo ugroženo neuobičajeno visokim vodostajem rijeke Une.\n"Usaglasili smo se da je od izuzetne važnosti da se u okviru Programa "Hitne mjere sanacije i rekonstrukcije objekata zaštite od poplava u Republici Srpskoj" izvrši i sanacija kejskog zida i nasipa u vodotoku rijeke Une od kanala rječice Binjačke do izlaza iz grada, iako ovaj projekat nije bio prvobitno planiran", izjavio je Zlojutro.\nOpština Kozarska Dubica preuzela je obavezu da finansira izradu projektne dokumentacije za sanaciju vodozaštitnih objekata u gradu, dok će rukovodstvo preduzeća "Vode Srpske" nastojati da se finasiranje tog projekta izvrši iz sredstava Evropske investicione banke, kao i drugih izvora.


Ta organizacija je, takođe, ponudila pomoć vladi Mađarske da ojača zaštitu dece koja su izbeglice i migranti nakon nasilnih sukoba na mađarsko-srpskoj granici u sredu, kao i zbog izveštaja da novi zakon, koji Mađarska uvodi, može da dovede do toga da deca koja dolaze u zemlju budu pritvorena, krivično gonjena i odvojena od svojih roditelja.\nKako se navodi, UNICEF može da pruži pomoć oko psihosocijalne podrške za decu putem mobilnih timova i dečijih kutaka u prijemnim centrima i drugim mestima u kojim se porodice okupljaju.\nTakođe, organizacija može pružiti pomoć u vidu podrške za identifikaciju dece bez pratnje, razdvojene dece, kao i za pronalaženje njihovih porodica, a može dati i tehničku podršku i smernice za jačanje sistema koji mogu da određuju najbolje interese dece koja se kreću kroz zemlju.\nUNICEF u saopštenju poziva Vladu Mađarske da se vodi najboljim interesima dece kada donosi odluke koje utiču na decu izbeglice i migrante.\n- Deca ne bi trebalo da budu kriminalizovana zato što su izbeglice ili migranti, niti treba da budu odvojena od svojih porodica. Ova deca su već doživela ogromne patnje na svojim putovanjima, a sada treba da se postupa sa njima na dostojanstven način, i da im se obezbedi sva neophodna nega, zaštita i saosećanje - navodi se u saopštenju.\nNiko ne bi trebalo da izlaže decu opasnosti, dodaje organizacija ističući da ne smeju da se ponove "prizori koje smo videli u sredu, sa decom koja su bila u središtu nasilja i nemira".\nUNICEF, takođe, poziva sve članice Evropske unije da brzo reaguju i da pruže zaštitu i brigu na koju deca izbeglice i migranti imaju pravo.\n- Nijedna zemlja ne može sama da preuzme tu odgovornost - zaključuje se u saopštenju.\nUNICEF je organizacija koja radi na unapređivanju ostvarivanja prava i dobrobiti svakog deteta u 190 zemalja i teritorija.


Nelt Serbia - Trade Marketing\nPoslovanje naših klijenata unapređujemo putem pružanja kvalitetnog servisa, zajedničkog planiranja i organizovanja aktivnosti koje su usmerene ka ostvarenju najboljih poslovnih rezultata i zadovoljenju potreba krajnjih potrošača. Shodno tome, na terenu je svakodnevno naš tim koji čini više od 500 zaposlenih, a koji ima neposredan kontakt sa našim proizvodima, klijentima i potrošačima.\nProdaja je organizovana po teritorijalnom i funkcionalnom principu, u zavisnosti od tipa i strukture kupaca. Na svim tržištima na kojima poslujemo u potpunosti pokrivamo sve prodajne kanale i objekte. Naši prodavci su opremljeni najsavremenijim ručnim računarima u kojima imaju definisane dnevne planove obilazaka, potpuni uvid u raspoloživost robe i informacije o kupcima. Uz pomoć ovih uređaja, kreiraju porudžbine na terenu i putem 3G+ mreže šalju podatke na obradu pratećim službama, kako bi se nakon zaokruživanja celog procesa, roba na najbrži mogući način našla na policama kupaca. Svi zaposleni u sektoru prodaje, počev od aranžera i promotera, preko prodavaca, do menadžera, obučeni su prema standardima i načinu poslovanja naših inostranih partnera.\nKako bismo dodatno pomogli da se proizvodi sa polica nađu u korpama potrošača, našim partnerima pružamo i usluge trejd marketinga. One se ogledaju u popunjavanju i izlaganju proizvoda na policama, osmišljavanju i organizovanju promotivnih aktivnosti, brendiranju vozila, proizvodnji reklamnog materijala i prikupljanju podataka sa terena. Naš kreativni tim, koji čini više od 130 zaposlenih na terenu, u stanju je da realizuje svaku želju naših klijenata i doprinese boljoj prodaji proizvoda koje distribuiramo.


BTC $62.975 +3,50%\nETH $4.212 +3,52%\nEOS $4,80 +1,77%\nDOGE $0,26 -0,32%\nFejsbuk planira da pokrene vlastitu kriptovalutu za plaćanja "Globalcoin" u 2020. godini.\nFejsbuk planira da pokrene vlastitu kriptovalutu za plaćanja "Globalcoin" u 2020. godini, navodi se u izveštaju BBC-a objavljenom 24. maja.\nBBC izveštava da je planirano da se testovi za novu digitalnu valutu sprovedu do kraja 2019. godine. Iako je Globalcoin trenutno naziv za novčić unutar kompanije, nije potvrđeno da će zadržati isto ime nakon što projekat bude gotov.\nPrema BBC-u, osnivač Fejsbuka Mark Zakerberg susreo se prošlog meseca s guvernerom Banke Engleske, Markom Karnijem kako bi razgovarali o izgledima i rizicima vezanim za lansiranje kriptovalute.\nPored toga, firma je, kako se izveštava, konsultovala zvaničnike Trezora Sjedinjenih Američkih Država o operativnim i regulatornim pitanjima - posebno u vezi sa procedurama provere identiteta i ublažavanjem rizika od pranja novca, tvrdi BBC.\nIzveštaj se takođe odnosi na tekuće razgovore Fejsbuka sa globalnim provajderom usluga platnog prometa Western Union, kao deo istraživanja u vezi sa obezbeđivanjem pristupa uslugama transfera novca za one koji nemaju bankovne račune.\nFejsbukova kriptovaluta će nastojati da potpuno zaobiđe bankarske mreže kako bi uklonila finansijske barijere i smanjila potrošačke troškove.\nDa bi uspostavila svoju kripto platnu mrežu, kompanija će morati da sarađuje sa bankama i brokerima širom sveta kako bi pristupila servisima razmene valuta, navodi BBC. To je navodno motivacija novostvorene kompanije za finansijske tehnologije, Libra Networks LLC, koja je ranije ovog meseca registrovana u Ženevi.\nKako je objavljeno, glasine o Fejsbukovim planovima za integraciju kriptovalute za WhatsApp korisnike pojavile su se prvi put u decembru 2018. godine. Dalje navodne pojedinosti o tajnom projektu pojavile su se u februaru ove godine, gde izvori tvrde da će predstojeća kriptovaluta biti stejblkoin vezan za fiat.\nFejsbuk navodno planira da obnovi svoju infrastrukturu za razmenu poruka i integriše tri svoje aplikacije - WhatsApp, Messenger i Instagram - čime ostvaruje korisničku bazu od ukupno 2,7 milijardi korisnika svakog meseca.\nFejsbuk navodno traži milijardu dolara za podršku projekta od Visa i MasterCard i navodno su se njegovi predstavnici susreli sa Timom Drejperom kako bi razgovarali o mogućim investicijama.\nCointelegraph je 10. maja saopštio da je američki komitet za senat i bankarstvo napisao otvoreno pismo Fejsbuku tražeći informacije o njegovom navodnom kripto projektu, pitajući se kako kompanija planira da osigura zaštitu potrošača i zaštiti finansijske informacije.


Šampionima Evrope po 20.000 evra - Vaterpolo vesti\nPredsednik Republike Srbije, Aleksandar Vučić, organizovao je danas prijem za šampione Evrope, srpske vaterpoliste.\nReprezentacija Srbije u subotu je u Barseloni po četvrti put u nizu osvojila zlato na Evropskom prvenstvo, a predsednik Srbije im se danas zahvalio i rekao da su doneli veliku radost Srbiji, ali i Srbima širom sveta. Takođe, Vlada Srbije danas je donela odluku o dodeli novčanih nagrada svakom osvajaču zlatne medalje na Evropskom vaterpolo prvenstvu u Barseloni. Svi vaterpolisti, kao i selektor Dejan Savić, dobiće po 20.000 evra.\n– Ako smem da citiram Dušana Mandića i Andriju Prlainovića, doneli ste radost ne samo Srbiji, već našem narodu gde god živi, u Crnoj Gori, Republici Srpskoj, na celoj zemaljskoj kugli. Hvala svima koji nisu rođeni u Srbiji, a koji igraju za svoj narod i svoju Srbiju. Hvala svima koji ste se toliko srčano borili za naše boje – crveno, plavo, beli dres. Iako u bazenu nema dresova, on vam je u srcu i glavi – rekao je predsednik.\n– Četiri puta zaredom osvojiti evropsku titulu nije samo neka priča, već priča o promeni mentaliteta, pobedničkog, u nečemu na šta mi u Srbiji nismo uvek naučili. To može samo uz ogroman trud, veliki rad, ogromnu energiju i ambiciju – rekao je predsednik.\n– Mnogima od nas ste doneli radost. Svako od nas se odmara, a jedino ste vi ti koji se nikada ne odmarate. I kada niste u klubovima imate posla sa nacionalnim timom. Doneli ste ogromu radost našoj zemlji, posebno u trenucima kada nije lako biti ni Srbin, ni državljanin Srbije. Ne mislim na ekonomske prilike koje su svakako bolje nego ranije, već na sve što se zbiva oko nas.\nVučić je kazao da očekuje od vaterpolista, iako je nezahavalno reći, „uvek još više, iako nema više i dalje“, da vrate titulu svetskog prvaka, i sačuvaju titulu olimpijskog pobednika“. Rekao je da će država da učini koliko može da im pomogne u tome. S tim u vezi je podsetio da je doneta odluka da se pokrije bazen u Vrnjačkoj banji, gde mogu da treniraju.\nTakođe je preneo da je danas na vladi doneta odluka o „onome što pripada“ reprezentativcima, dodajući da Srbija, onoliko koliko može nagrađuje svoje šampione. Rekao je da je, pre nego što je počeo Evropski šampionat, razgovarao sa čelnicima Vaterpolo saveza, dodajući da će država dati više novca nego ikada tog sportskoj organizaciji, očekujući da oni vrate odmah dugove iz prošlosti, i da mogu normalno da rade, razvijaju i ulažu u vaterpolo sport u zemlji.\n– Srbija je bila i biće uvek uz vas. Gledaćemo da u skladu sa svojim mogćnostima na vreme, bez kašnjenja ispunjavamo svoje obaveze i u većem obimu nego ranije. Živela Srbija, još pobeda želim – poručio je predsednik.\nKapiten reprezentacije Srbije Filip Filipović, istakao je da su vaterpolisti svoje reči i dela pokazali u bazenu, a pre svega su pokazali kako se igra, bori i kako se brane boje Srbije. On je zahvalio u ime ekipe i stručnog štaba predsedniku na prijemu i na pruženoj pomoći i na svemu što će, kako je rekao, tek učiti za reprezentaciju i najtrofejniji srpski sport u istoriji.\n– Jedino što mogu da obećam – da će se ovi momci, zajedno sa mnom, potruditi da opravdaju poverenje i sredstva koja ćete, siguran sam, uložiti na nabolji mogući način kako bismo bili konkurentni i na Olimpijadi u Tokiju 2020. godine. Toliko od nas, a posle toga dolaze mlađi – rekao je Filipović, koji je predsedniku poklonio vaterpolo loptu sa potpisima svih igrača i kapicu sa brojem 10.\nby Admin · Published 26/07/2018 · Last modified 27/07/2018\nPrijem za vaterpoliste Srbije i Australije u Kragujevcu\nby Admin · Published 13/06/2017\nGocić: Fokusirani smo na rad


KRUNA I SIMBOL PRIJATELJSTVA: Čelnici Banjaluke i Beograda u Starom dvoru potpisali Povelju o bratimljenju | Novosti.RS\nDelegacija iz Banjaluke u zgradi "Geozavoda"\nPrvi čovek srpske prestonice nije skrivao zadovoljstvo povodom potpisivanja povelje.\n- Naše veze su mnogostruke, duboke i tradicionalne u svim segmentima: od privrede i ekonomije, nauke, kulture i sporta do ličnih veza ljudi. Poveljom otvaramo mogućnost za dalju, svesrdnu saradnju i iskorak u odnosu na raniji period. Prethodnih decenija potpisivali su se sporazumi i organizovale manifestacije, među kojima su biciklistička trka Beograd - Banjaluka, zatim Kočićevi dani i brojne druge. Važno je da pripadnici našeg naroda, bez obzira na to gde se nalaze, budu u što boljim odnosima, kako bi se gradovi dalje razvijali. Oba grada su multikulturalna i mislim da je u tome naša snaga - rekao je Zoran Radojičić.\nPrema njegovim rečima, tradiciju ljubavi i povezanosti između dva naroda, ostavili su nam naši preci, a ovaj sporazum uticaće na kvalitetniji život građana oba grada.\nGradonačelnik Banjaluke istakao je zadovoljstvo i čast povodom potpisivanja dokumenta, i rekao da je ovo istorijski događaj za oba naroda.\n- Pobratim se posebno pazi i čuva, a pobratimstvo se ističe u više kolena i generacija. Za nas je nešto potpuno prirodno i najradosnije što Banjaluka konačno potpisuje Povelju o pobratimstvu sa Beogradom, jer iz Banjaluke i RS se na Beograd i Republiku Srbiju gleda mnogo i stalno - izjavio je u ponedeljak prvi čovek Banjaluke. - Beograd je naša zajednička prestonica i sa posebnim osećajem pratimo sve što se ovde dešava. Važno je da se okupljamo, sarađujemo i ostvarujemo sve bolje veze. Kada god smo sarađivali, naš narod je napredovao, a kad smo imali probleme, onda je neko treći imao koristi.\nPrema rečima Igora Radojičića, ova saradnja doneće i razvitak kulturne saradnje.\nOBILAZAK BEOGRADA NA VODI\nDELEGACIJA Banjaluke u ponedeljak je obišla i zgradu "Geozavoda" u kojoj je izložena maketa Beograda na vodi, nakon toga čelnici dva grada prošetali su obalom Save na kojoj se izvode radovi ovog velikog projekta.\n- Ako je Beogradu dobro, onda će biti dobro i drugim srpskim gradovima. Možemo da ubedimo investitore koji ulažu u Beograd da ulože i u Banjaluku - izjavio je zamenik gradonačelnika Beograda Goran Vesić.\nBanjaluka Beograd bratimljenje gradova bratimljenje


Osigurano 22 miliona dolara za izgradnju Univerzitetske biblioteke – Miruh Bosne\nDrugi memorandum odnosi se na povoljni kredit Saudijskog fonda za razvoj od šest miliona dolara za infrastrukturu u Goraždu – sanaciju sekundarne vodovodne mreže, izgradnju mosta preko Drine u naselju Vitkovići te za modernizaciju lokalnih i nekategorisanih puteva i gradskih ulica. Rok otplate kredita je 25 godina, grejs period pet godina, a fiksni troškovi kredita su dva posto na godišnjem nivou.\nSanacijom vodovodne mreže izbjeći će se gubici na mreži veći od 60 posto, koji trenutno stvaraju velike finansijske gubitke općini. Izgradnjom mosta u Vitkovićima, to naselje će biti povezano s ostatkom općine, dok će modernizacija putnih pravaca olakšati protok ljudi i robe.\nMinistar Vjekoslav Bevanda naglasio je nakon potpisivanja dvaju memoranduma da će novoizgrađeni objekt Univerzitetske biblioteke u Sarajevu imati veliki značaj jer podrazumijeva ulaganje u obrazovanje i uvjete za 35.000 studenata. Objekt će omogućiti ostvarivanje najviših standarda u visokom obrazovanju i koristit će mladim ljudima, njihovim profesorima i budućim akademcima.\nZa drugi memorandum je naveo da će doprinijeti boljim uvjetima života u Goraždu budući da omogućava ulaganje u kapitalne projekte.\nDanašnje potpisivanje dvaju memoranduma je, po njegovim riječima, nastavak svega što Saudijska Arabija inače čini za Bosnu i Hercegovinu. Uz zahvalnost, Bevanda je napomenuo da je dosad vrlo uspješno realizirano više projekata uz pomoć Saudijskog fonda za razvoj.\nSupotpisnik dvaju memoranduma, zamjenik predsjednika Saudijskog fonda za razvoj Yousef bin Ibrahim Al-Bassam, rekao je da Saudijski fond podržava prijeteljske zemlje, kao i da je doprinio mnogim razvojnim projektima u različitim sektorima u BiH.\n← U TOKU KONZERVACIJA DIJELA BEDEMSKOG ZIDA – ULAZA NA STAROM GRADU JEZERSKOM\nObilježen Dan Opće bolnice – tradicija duga 150 godina →


Održan poslovni forum ''Istočna Srbija u Beču 2015''\nThere are no translations available.RARIS je u saradnji sa Zajednicom srpskih klubova u Beču i Klubom srpskih privrednika Austrije organizovao 27. aprila u Beču Poslovni Forum ''Istočna Srbija u Beču 2015''. Na Poslovnom forumu su predstavljeni uslovi poslovanja u istočnoj Srbiji i razgovaralo se o načinu uspostavljanja poslovne saradnje na relaciji dijaspora – matica. Na skupu su učestvovali vlasnici privatnih biznisa iz Beča i Tirola poreklom iz istočne Srbije, kao i drugi predstavnici dijaspore zainteresovani za uspostavljanje poslovne saradnje sa maticom. Predstavnici RARIS-a su posebno istakli da su lokalne samouprave i druge relevantne institucije regiona u poslednjih par godina značajno unapredile uslove za poslovanje i investiranje: Sve opštine imaju posebne Kancelarije koje pomažu privredi,\nRazmenjene informacije ukazale su na potrebu za daljom saradnjom i boljim informisanjem dijaspore o aktuelnim ekonomskim dešavanjima u Srbiji. RARIS je prepoznat kao spona dijaspore i lokalnih samouprava u istočnoj Srbiji. Ovom događaju prethodila su dva sastanka sa predstavnicima naše dijaspore u organizaciji RARIS-a, "Timočkog Kluba'' i mesečnika "Zavičaj'' koji su održani tokom marta meseca. Organizaciju Poslovnog foruma je pomoglo Udruženje građana "Timočki klub'' iz Knjaževca uz podršku Uprave za saradnju s dijasporom i Srbima u regionu. < Prev


SBB fondacija donirala kompjutersku opremu Ženskom centru Užice | SBB\nSBB fondacija uručila je računarsku opremu Ženskom centru Užice koja će im pomoći u daljem radu u ostvarivanju ženskih ljudskih prava.\n„Verujem da će sa novim sredstvima za rad u novom prostoru, izvanredan tim od 14 sjajnih Užičanki, dati još veću podršku ženama u našem gradu i čitavoj zajednici u Užicu. Zadovoljstvo je da smo njihova podrška za bolje sutra, ne samo kao telekomunikaciona kompanija, već i kao važan deo lokalne zajednice pune dve decenije.“, rekla je Sanja Panić, agent prodaje SBB kompanije u Užicu.\nŽenski centar Užice već 24 godine čini ženska pitanja vidljivim i u lokalnoj sredini, bavi se podizanjem svesti žena o njihovim pravima i položaju, stvaranjem ženske mreže i pružanjem direktne podrške za izlazak iz nasilja i ekonomskom osnaživanju.\n„Mi smo prijatno iznenđene ovom donacijom, koja je došla kao kruna godine ispunjene priznanjima i preseljenjem u novi prostor nakon 11 godina. Navikle smo da puno radimo i da svojim trudom i radom omogućavamo podršku ženama. Moramo da idemo u korak sa tehnološkim trendovima uz podršku telekomunikacija, jer nam to u ovim izazovnim vremenima daje mogućnost da budemo tu uvek za druge.”, rekla je Radmila Gujaničić, predsednica upravnog odbora Ženskog centra Užice.\nPunih 10 godina, uoči praznika SBB fondacija upućuje novčanu pomoć institucijama i organizacijama koje se bore za bolje sutra. Ove godine, sa 10.000 evra vrednom donacijom SBB fondacija, osim Ženskom centru Užice, pomogla je i centru BELhospice i uduženju Evo ruka.\nOokla® potvrdila – SBB ima najbrži internet i najbolju internet mrežu u Srbiji\nIskoristite specijalne božićne popuste ovog vikenda na shoppster.com


Obezbijediti dostupnost savremenih oblika kontracepcije svim ženama\nU Crnoj Gori abortus godišnje obavi oko 1,4 hiljade žena, a u više od 70 odsto slučajeva riječ je o namjernim prekidima trudnoće, zbog čega je važno obezbijediti dostupnost savremenih oblika kontracepcije svim ženama, saopšteno je iz nevladine organizacije (NVO) Juventas.\nSaradnik na javno-zdravstvenim projektima u NVO Juventas, Jovan Dašić, je povodom 26. septembra Svjetskog dana kontracepcije, kazao da je upotreba modernih oblika kontracepcije, kao i svijest o seksualno prenosivim bolestima kao što je HIV/AIDS veoma niska.\n“Izvještaj komiteta Ujedinjenih nacija za eliminisanje svih formi diskriminacije nad ženama (CEDAW) navodi kao jedan od problema sa kojim se žene u Crnoj Gori suočavaju neadekvatan pristup kontracepciji i mjerama unapređenja seksualnog i reporduktivnog zdravlja”, rekao je Dašić u izjavi za PR Centar.\nOn je ukazao da žene nerado traže medicinsku pomoć u slučajevima oboljenja genitalnog trakta, kada im je potrebno savjetovanje u odnosu na kontracepciju i u slučajevima kada su žrtve seksualnog ili fizičkog nasilja.\n“Kako bi mogle da donesu ispravnu odluku o bezbjednim i pouzdanim kontraceptivnim mjerama, žene treba da budu obavještene o kontraceptivnim sredstvima i njihovoj upotrebi, kao i da im bude garantovana edukacija o seksualnom i reproduktivnom zdravlju, te na raspolaganje stavljena pristupačna savjetovališta za planiranje porodice”, rekao je Dašić.\nOn je kazao da se muškarci, takođe rijetko savjetuju o kontracepciji, polno prenosivim infekcijama i planiranju porodice.\nPrema podacima Svjetske zdravstvene organizacije (SZO), kako je naveo Dašić, 33 miliona neplaniranih trudnoća se dogodi zbog neuspješne kontracepcije ili njene nepravilne upotrebe.\n„Zbog toga je važno da mladi budu u dovoljnoj mjeri informisani o različitim kontraceptivnim metodama“, ocijenio je Dašić.\nPrema njegovim riječima, u Crnoj Gori, svake godine, abortus obavi više od 1,4 hiljade žena, a u više od 70 odsto slučajeva, kako je istakao, riječ je o namjernim prekidima trudnoće.\n„Crna Gora se obavezala da će smanjiti stopu prekida trudnoće i unaprijediti kvalitet usluga vezanih za prekid trudnoće, koje su uslovljene medicinskim indikacijama, kao dijela usluga oblasti seksualnog i reproduktivnog zdravlja, kroz Strategiju očuvanja i unapređenja reproduktivnog i seksualnog zdravlja 2013 – 2020“, kazao je Dašić.\nOn je rekao da se ukupan broj abortusa veoma smanjio u regionima gdje je efektivna kontracepcija dostupna i široko korištena.\n„Ali se i dalje ovaj metod pojavljuje u značajnom postotku kao metod planiranja porodice sa svim posljedicama i rizicima za reproduktivno zdravlje žene“, ukazao je Dašić.\nOn je istakao da je važno obezbijediti dostupnost savremenih oblika kontracepcije svim ženama i djevojkama, „besplatno ako je neophodno” kao i, kako je dodao, podići svijest o sprječavanju neželjene trudnoće i polno prenosivih bolesti, uključujući HIV/AIDS.\n“Bar neki oblici moderne kontracepcije moraju biti besplatni i ženama mora biti data puna mogućnost izbora”, ocijenio je Dašić.\nCEDAW, kako je podsjetio, navodi i da se mora osigurati integracija seksualnog i reproduktivnog zdravlja u školske kurikulume gdje će se, kako je dodao, poseba pažnja posvetiti prevenciji maloljetničkih trudnoća, seksualno prenosivih bolesti, ali i patrijahalnih koncepata koji vode ka rodno uslovljenom nasilju.\n“Zbog toga ponovo ističemo da predmet Zdravi stilovi života treba uvesti kao obavezan, ili bar dostupan svim učenicima osnovnih i srednjih škola”, kazao je Dašić.


Odmetnuti SDA-ovci iz TK formiraju PDA – Pokret demokratske akcije – Radio Feral\n26/02/2018 Mirsad Zulic\t0 Comments\nPovjereništvo Kantonalnog odbora SDA TK poslalo je saopštenje u kojem upozorava svoje članove na pojavu nove političke stranke – Pokreta Demokratske Akcije (PDA) iza kojeg se, kako je navedeno, kriju isti oni koji su doveli do rušenja Vlade TK.\n– Želimo upozoriti članstvo SDA na pojavu novog političkog projekta pod nazivom „POKRET DEMOKRATSKE AKCIJE“, iza kojeg se kriju oni koji su cijelo vrijeme koristili SDA za svoje lične interese. Oni samo pokazuju svoje pravo lice i dokazuju da su bili u SDA dok su mogli koristiti i kontrolisati sistem SDA. Sve do sada su radili u ime ličnih ciljeva, a krili su se iza lažne brige za SDA, Banoviće, RMU Banovići i Tuzlanski kanton, navedeno je u saopštenju koje je potpisao predsjednik Povjereništva u KO SDA TK Amir Fazlić.\nU saopštenju su osudili i pritiske na direktore javnih ustanova i preduzeća, od kojih se traži da potpišu pristupnicu za novu stranku.\n– Oštro osuđujemo pristiske na direktore javnih ustanova i preduzeća, kao i na načelnike klinika na UKC Tuzla od kojih se traži da potpišu pristupnicu i lojalnost novom njihovom političkom projektu, a za uzvrat im obećavaju da će ostati na svojim pozicijama. Ovo je samo posljednji u nizu načina i poteza kojima su Kukić i njegovi saradnici uklanjali uspješne i cijenjene stranačke kadrove u TK, samo zato što nisu bespogovorno provodili njegovu politiku i ciljeve, stoji u saopštenju.\n← Magistralni put prohodan, problemi u visinskim zonama\nDrastičan porast broja oboljelih od gripe u cijeloj BiH, najugroženija djeca →\n14/03/2012 Mirza Musanovic\t1


Kineska kompanija nudi zaposlenima bonus ako smršaju | Gde Investirati\nProgram je pokrenula firma Xi’an Jingtian Investment Consulting iz Shaanxi provincije, kojim nagrađuje svakog zaposlenog sa 100 juana (14 dolara) za svaki kilogram koji izgube.\nProgram mesečnog mršavljenja, promovisan kao „zdravlje i gubitak kilograma“, pokrenut je u martu. Minimalna masa koju bi zaposleni trebalo da izgube da bi se kvalifikovali za nagradu je tri kilograma.\nZaposlena Zhou Wei kaže da se do sada više od polovine zaposlenih kandidovalo za nagradu i da su zaradili mesečne „nagrade za mršavljenje“.\nOna je izgubila 20 kilograma za dva meseca i zaradila 2.000 juana bonusa. Osim što je promenila režim ishrane, Zhou je počela i da vežba kako bi ubrzala „topljenje“ kilograma.\nŠef kompanije Wang Xuebao\nnaglasio je da su rezultati programa daleko nadmašili njegova očekivanja.\n„Bio sam uznemiren zato što su zaposleni u kompaniji, uključujući i mene, stalno sedeli i nisu se dovoljno kretali, tako da smo bili većinom gojazni. Kroz program gubitka težine, možemo formirati novu kulturu rada i podstaći zdravu konkurenciju“, kaže on.\nWang Xuebao, međutim, nije uspeo da smrša uprkos tome što je on kreator inicijative.\nKorisnici interneta u Kini šale se na račun tog programa, ali stručnjaci ukazuju na opasnosti koje bi mogle da izazovu institucionalizovane dijete ili vežbanja.\nPolitika mršavljenja ove firme poslednji je primer kineskog pokušaja kontrole ljudskog izgleda. Mnogi Kinezi su pod društvenim pritiskom da održe „idealnu“ liniju, dok stručnjaci upozoravaju da je to nedostižno za većinu.\nTrendovi na društvenim mrežama pokazuju opsednutost Kineza za „idealnom linijom“, tako da su česti postovi sa ženama koje porede obim struka sa papirom A4 formata, ili veličine zgloba sa novčanicom od sto juana…\nPrevious Hong Kong nova prestonica luksuznih nekretnina\nNext Beograd na vodi - novi kej i bulevar\nTags bonusXi'an Jingtian Investment Consulting


Stranci do 49 odsto u srpskoj odbrambenoj industriji – Indeks Vesti – Najvažnije vesti iz Srbije i regiona\nNaslovna > Srbija Danas > Društvo > Stranci do 49 odsto u srpskoj odbrambenoj industriji\nStranci do 49 odsto u srpskoj odbrambenoj industriji\nRTV Vojvodina 27/06/2017 Društvo\nBEOGRAD – Strane kompanije moći će, u narednom periodu, da učestvuju u srpskoj odbrambenoj industriji do 49 odsto, zahvaljujući izmenama zakona koje je pripremilo Ministarstvo odbrane, izjavio je danas predsednik Srbije Aleksandar Vučić.\n“Moći ćemo da primimo strano znanje, pamet i novac, jer Srbija ima tradiciju u proizvodnji oruđa i oružja”, rekao je Vučić na otvaranju sajma naoružanja i vojne opreme “Partner 2017” u Beogradu.\nOn je istakao da će to dodatno omogućiti da odbrambena industrija bude motor zamajac srpske privrede.\nKako je rekao, uveren je da ona može da “dobije ubrzanje” i da se održava na godišnjem nivou. Posebno je istakao da je to prilika za nova partnerstva i razvoj biznisa.Sve veći broj izlagača govori o tome koliko ova manifestacija postaje prestižna, primetio je Vučić.\nVučić je rekao da naša namenska industrija ne služi samo kao pomoć sopstvenoj odbrani zemlje, već kao način i sredstvo za razvoj ekonomije i samim tim povećanje životnog standarda svih naših građana.\nPredsednik Srbije Aleksandar Vučić ocenio je da u našoj odbrambenoj industriji leži budućnost, te najavio otvaranje fabrike municije u Uzićima, za dva dana.\n“Kada vide fabriku, svi građani će moći sa ponosom reći da su srećni što su građani zemlje koja je mogla takvu fabriku svojim znanjem i svojim sredstvima da podigne”, poručio je on.\nVučić je kazao da svih 20. 000 radnika u odbrambenom sektoru koji vredno rade, time pomažu sigurnosti građana, garantuju odbranu i bezbednost, ali doprinose našem ubrzanom ekonomskom razgovoru.\nRekao je da su državne kompanije iz ovog sektora nosioci ekonomskog razvoja, ali da nisu jedine, već su tu i privatne firme.\nUkazao je da privatne kompanije doprinose sve više ekonomskom boljitku i prodaji raketa “Grad” za “Oganj” i druge naše sisteme su u ovom trenutku u svetu najtraženije.\n“Možemo da ih razvijamo samo uz znanje inženjera u jednoj ili dve privatne kompanije u našoj zemlji, a to radimo zajedno sa našim državnim kompanijama, čime podstičemo državni i privatni biznis. Nova generacija naoružanja doprinosi većoj odbrambenoj moći naše zemlje i doprinosi napretku naše ekonomije”, rekao je on.\nUkazao je da će na sajmu biti prikazani premijerno novi sistemi, kao što su nova verzija Nore, za koju je kazao da je izrađena na zahtev načelnika Generalštaba, koji je insistirao da sistem bude u stanju da ispali šest haubičkih granata u minuti, kao i raketni sistem “Aleksandar”, modularna puška 6,50 mm, zemaljska besposadna platforma Miloš, samohodni raketni sistemi Paksars, oklopno vozilo Miloš, modularni višecevni raketni lansirni sistem Oganj 2, modernizovano borbeno vozilo, modernizovan tenk.\n“Od ključnog značaja je u narednom periodu da kao zemlja utičemo na razvoj naučnog podmlatka, onih ljudi koji budućnost vide u poslu u namenskoj i odbrambenoj industriji. Tu posla uvek ima. Počeli smo da zapošljavamo nove ljude i u tehničko remontne zavode, imaćemo za 1.488 vojnika više, što govori da imamo prostora i za našu vojsku i još više za inženjere mašinske i elektrotehničke, kako bi dobili kadrove za budućnost od kojih očekujemo da svojom pameću proizvode najsavremenije, ali učestvuju u modernizaciji postojećeg oružja i oruđa”, istakao je.\nRekao je da očekuje da će sledeće godine na sajmu biti oboreni svi rekordi, jer će biti pozvano još više ljudi.\n“To govori o našim boljim rezultatima i sve većem interesu u svetu za naše znanje, pamet i radnike”, istakao je.\nPodrška od 50 miliona evra\nVučić je dodao da će u ovoj godini fabrikama odbrambene industrije biti isplaćeno 49,9 miliona evra, kao podrška države za unapređenje sopstvenih kapaciteta.\nPredsednik je podsetio da je Srbija od 2014. do 2016. investirala 126 miliona evra u odbrambenu industriju Srbije i Jugoimport SDPR.\n“Napravili smo više novih fabrika i pogona, i ono za šta su nam se nekada smejali, od toga da su govorili za ‘Lazara’ da će ostati samo maketa, a mi završavamo treći, unapređeni model ovih dana u Tehničko-opitnom centru. To je postalo oruđe kojim možemo da se ponosimo i na čijem unapređenju možemo i u budućnosti da radimo”, rekao je Vučić.\nDodik: RS računa na vojne potencijale Srbije\nPredsednik RS Milorad Dodik rekao je danas da je veoma važno da se moć i politički značaj Srbije ojača kroz dostignuća namenske industrije, istakavši da RS računa, kada je reč o bezbednosti, na potencijale vojne industrije Srbije.\nOn je rekao je je impresivno biti na sajmu i suočiti se sa dostignućima odbrambene industrije Srbije.\n“Mi u RS sa stanovišta naše bezbednosti računamo na potencijale koje ima vojna industrija Srbije”, poručio je Dodik.\nPodsetio je da vojnici iz RS prolaze kroz razne programe obrazovanja, i da je želja da se to proširi na potrebe policije, koja može biti odbrambena.Kazao je da RS razgovarao modernizaciji svojih policijskih struktura.\n“Zatečen sam velikim dostignućima. Veoma je važno za Srbiju, za njenu moć i politički značaj, da se ojača na ovaj način. Ovo je poruka da Srbija može da obezbedi stabilan odbrambeni sistem. Srbija koja je granat stabilnosti u regionu i nesumnjivo kao najmoćnija zemlja u regionu na pravilan način misli o svojoj odbrani”, objasnio je Dodik.\nPrema njegovim rečima radi se i o jačanju ekonomije.\nMeđunarodni sajam naoružanja i vojne opreme “Partner 2017” održava se od 27. do 30. juna 2017. godine, a pokrovitelj ove manifestacije je Ministarstvo odbrane u suorganizaciji sa JP “Jugoimport SDPR” i u organizaciji Beogradskog sajma.\nNa sajmu učestvuje 128 izlagača iz 21 zemlje, kao i iz Srbije i na njemu će ekskluzivno biti otkriveni nova “Nora” i lanser za raketu “Šumadija”.\n“Nora” od 155 milimetara je dosta različita od ove koja postoji trenutno, na njoj su otklonjene sve manjkavosti i zamerke koje je stara imala, objasnio je uoči sajma ministar odbrane Zoran Đorđević.\nNa sajmu se prikazuju i lanseri od 107 milimetara, nova minobacačka oprema, zatim komandno vozilo za Alas (raketni sistem), kao i lanser za raketu “Šumadija” od 300 kilometara.\n“Partner” sajam posećuju brojne visoke delegacije iz celog sveta, kao i predstavnici NATO-a, Evropske odbrambene agencije i ostalih međunarodnih vojno-bezbednosnih organizacija.\nVulin: Nema smanjivanja socijalnih davanja\nTrgovci nedozvoljeno utvrđivali cene i uslove\nDo sada dvoje prijavljenih na konkurs za direktora policije\nU sudskim odlukama stranke će biti anonimne?\nHaradinaj: Srbija nije partner, već neprijatelj\nRTV Vojvodina 31/05/2017\nRTV Vojvodina 27/06/2017\nNajveći aduti za izvoz – Lazar, Miloš i Nora\nPočela žetva pšenice, prinos prosečan\nLuka u Bačkoj Palanci traži investitore


Njegov osnivač Benja Božanić kaže da je na ideju došao nakon što je shvatio da je prevoz pasa i mačaka njihovim vlasnicima veliki problem.\nKako je rekao medijima, na ovu ideju podstakle su ga komšije koje su ga često molile da im preveze ljubimce do veterinara ili kod frizera.\nReakcije su pozitivne i sve više mojih sugrađana i njihovih četvoronožnih prijatelja koristi usluge pet taksija – navodi Božanić i dodaje da u svom vozilu na kućnu adresu dostavlja i hranu za ljubmice, lekove, pesak i drugu opremu.\nOn je objasnio i da u njegovom posebnom automobilu ljubimci imaju svoj prostor koji je siguran, a vlasnici sve vreme mogu da vide ljubimca, da ga dodirnu i komuniciraju s njim. Taksi osim u banjaluci saobraća u celoj Republici Srpskoj, kao i izvan njenih granica.\n– Iako su usluge ovog taksija oko 20 odsto jeftnije od standardnih taksi prevoznika u gradu, moram da naglasim da se bavim isključivo prevozom ljubimaca i njihovih vlasnika – istakao je Božanić.\nBanjalukapastaksitaksi za pse\nPas ne veruje da je pet šop zatvoren (VIDEO)


Predsednik je odlikovanja uručio i pojedincima, na odvojenim ceremonijama, kako bi se ispoštovale epidemiološke mere.\nMeđu zaslužnim pojedincima je i novinarka "Blica" Milica Marković koja je hrabro sa lekarima ulazila u crvene zone kovid centara i koja je zbog svog izveštavanja odlikovana srebrnom medaljom za zasluge.\nNa svečanosti u Predsedništvu Srbije, predsednik je srebrne medalje uručio direktoru Zavoda za sport i medicinu sporta Srbije Goranu Bojoviću, Željku Zirojeviću iz SUBNOR-a, novinarkama i snimatelju RTS-a Ani Stamenković, Ivani Božović i Vladimiru Zakonoviću, kao i novinarki Blica Milici Marković, te novinaru TV Pink Mladenu Mijatoviću.\nPrethodno, u odvojenoj ceremoniji, Vučić je priznanja uručio predstavnicima institucija i ustanova za zasluge u borbi protiv korona virusa.\nZlatnom medaljom su odlikovane ustanove: Institut za transfuziju krvi Srbije, Institut za javno zdravlje Srbije "Dr Milan Jovanovic Batut", Institut za javno zdravlje Vojvodine, Institut za virusologiju, vakcine i serume "Torlak", Institut za primenu nuklearne energije INEP, i Institut za molekularnu genetiku i geneticko inženjerstvo IMGGI.\nZlatne medalje za zasluge dodeljene su i JKP Vodovod i kanalizacija Novi Sad, JKP Vodovod Sremska Mitrovica.\nSrebrne medalje za zasluge dobili su Zavod za biocide i medicinsku ekologiju Beograd, JKP Gradska čistoća Beograd, Gradski zavod za javno zdravlje Beograd, Gerontološki centar Beograd, Gerontološki centar Novi Sad, Gerontološki centar Šabac, Uprava za izvršenje krivičnih sankcija, Nacionalna organizaciju osoba sa invaliditetom Srbije, Udruženje Džedajski pokret Niš, i Centar za dnevni boravak dece, omladine i odraslih lica sa smetnjama u razvoju Mara - Niš.\nODLIKOVANJA ZA LEKARE I KNJIŽEVNIKE Vučić uručio zlatne medalje doktorima iz cele zemlje, Sretenjskim ordenom posthumno odlikovan i DOBRICA ERIĆ


IBM & Lenovo - Srbija\nIBM je uzeo učešće u istorijskoj alijansi sa Lenovom. Da bi donosile vrednosti klijentima na duge staze, kompanije treba da kontinualno reinvestiraju u sebe. IBM-ova dugogodišnja saradnja sa Lenovom dozvoljava IBM-u da nastavi da obezbeđuje end-to-end rešenja našim klijentima. Lenovo je sada prioritetan snabdevač IBM-ovih brendiranih personalnih računara našim klijentima i IBM će nastaviti sa finansiranjem i održavanjem PC rešenja.\nOvo udruživanje je konzistentno sa IBM-ovom strategijom, da bude svetski lider u obezbeđenju tehnologija i transformaciji rešenja, za Vas, naše kompanije i naše male i srednje poslovne klijente, u svim industrijama i zemljama širom sveta.\nRad sa liderima\nOva prodaja pomera naše PC poslovanje od elementa u IBM portfoliu do ključnog elementa u IBM-ovoj mreži alijansi. Proširuje IBM-ov doseg i sposobnosti na poljima gde ste Vi, naši IBM klijenti, bolje usluženi. Lenovo deli naše opredeljenje ka inovacijama, kvalitetu i uslugama. IBM-ova strategija je jasna. Zajedno, mi smo moćna kombinacija za Vaše poslovanje i mi smo predani vašem uspehu.\n*Linkovi označeni zvezdicom (*) će vas odvesti na Lenovo Web sajt.\nPre nego što posetite Lenovo web sajt, pogledajte ibm.com uslove korišćenja.\nViše o Lenovu (UK)*\nLenovo polisa privatnosti (UK)*


Vučić: Izbeglička kriza je samo odložena, a nikako rešena - Ekonomske Vesti\n30. mar. 2016 Andrija Matić 0 Comments Aleksandar Vučić, imigranti, izbeglice, izbeglička kriza\nPredsednik Vlade Republike Srbije Aleksandar Vučić izjavio je danas da je izbeglička kriza samo odložena, a nikako rešena, kao i da se očekuje novi talas izbeglica, za koji Srbija treba da bude spremna jer našu zemlju nije moguće zaobići na migrantskoj ruti.\nVučić je, prilikom otvaranja konferencije „Sistem azila i migracija: izbeglička kriza i reformski procesi“, rekao da je sasvim izvesno da će Srbija, Bugarska i Grčka uvek biti važne tranzitne zemlje.\nNaš zadatak jeste da se za to pripremimo, a po tom pitanju očekujemo veliku pomoć i podršku, poručio je on, uz napomenu da moramo biti spremni da jačamo sve naše kapacitete.\nPrema njegovim rečima, ovo je najveća izbeglička kriza od Drugog svetskog rata, koja je istovremeno uzdrmala temelje EU i pokazala da između zemalja Unije ne caruje solidarnost.\nKriza je, kako je dodao, pokazala i kako se i sve druge zemlje koje ne pripadaju EU odnose prema izbeglicama, ali i kako funkcioniše vladavina prava i kako se poštuju principi.\nVučić je ponovio da će Srbija dati sve od sebe da bude deo zajedničkog evropskog rešenja, ukoliko ga bude bilo.\nAko takvo sveobuhvatno rešenje ne bude postignuto, kako je dodao, ponašaćemo se kao ljudi i poštovaćemo principe solidarnosti.\nZahvaljujem se civilnom sektoru zbog toga što smo tokom izbegličke krize zajedno uspeli da savladamo sve probleme i budemo odgovorni i humani u prihvatu izbeglica, podvukao je on.\nIstovremeno, ponosan sam na to što Srbija nije podizala zidove i pravila podele na Balkanu, naglasio je Vučić.\nPremijer je ujedno ukazao na to da su i zbog toga važna pregovaračka poglavlja 23 i 24, kao i novi zakon o azilu i privremenoj zaštiti.\nTakođe, kako je dodao, potreban nam je i novi zakon o strancima, koji ćemo prvo poslati evropskoj agenciji na mišljenje.\nVučić je precizirao da je u Srbiju prošle godine ušlo 651.000, a od početka godine 100.000 migranata, koji su registrovani i pružena im je nega, smeštaj i zaštita.\nNaš odnos je bio prirodan, ljudski, normalan i racionalan, pri čemu ne mislim da zbog toga treba da budemo pohvaljeni mi, već pre svega zemlje koje su primale izbeglice za stalno, rekao je premijer.\nOn je naveo da Srbija nije bogata zemlja i da je to ključan razlog zbog kojeg migranti nisu želeli da ostanu na našoj teritoriji, ali i dodao da se nada da će neki od njih ostati i da će Srbija postati njihova otadžbina.\nPremijer je ponovio da je izbeglička kriza samo trenutno odložena, a nikako rešena, zbog svih problema u Pakistanu, Avganistanu i Siriji, kao i da će u budućem periodu morati da se radi na drugačijim mehanizmima.\nPrema njegovim rečima, moraju da se stvaraju društva koja će imati više tolerancije, jer samo ona društva koja su spremna na inkluziju mogu da opstanu.\nVučić je, takođe, izrazio zahvalnost Norveškoj zbog toga što je najavila pomoć od oko tri miliona evra za jačanje sistema azila u Srbiji, ali i na ogromnoj podršci te zemlje i u svim ostalim pitanjima.\nKonferenciju je organizovala Grupa 484, u partnerstvu sa Beogradskim centrom za ljudska prava i Beogradskim centrom za bezbednosnu politiku, kao i uz podršku Ambasade Norveške u Srbiji.\nSkupu prisustvuje više od 100 predstavnika državnih institucija nadležnih za pitanja migracija i azila i međunarodnih i domaćih organizacija civilnog društva.\nKonferencija je deo projekta „Umrežavanje i građenje kapaciteta za efektivniju migracionu politiku u Srbiji“.\n← Amerikanci već platili milijardu dolara za reklame tokom prenosa OI\nRuske investicije u Srbiju – 3,9 milijardi dolara →


Tasos - noćni život i zabava - Tasos - Apartmani, hoteli i aranžmani - Letovanje 2017\nAko se odlučite za letovanje na Tasosu 2017, onda se pripremite za veliku avanturu na najzelenijem i najsevernijem grčkom ostrvu. Samo ostrvo obiluje prirodnim lepotama, tako da ćete imati priliku da uživate u brojnim vodopadima, mirisu borovih šuma, kao i raskoši peščanih plaža, ali i u dobrom noćnom životu.\nGodinama unazad, letovanje na Tasosu je veoma popularno među turistima iz Srbije. Ostrvo je udaljeno od kopna nekih osam kilometara, a obima je oko sto kilometara. Prijatna klima na ostrvu svakako spada u neke od glavnih aduta ovog letovališta, ali isto tako i mogućnost dolaska sopstvenim prevozom do Tasosa, spada u prednosti baš ove destinacije.\nVeliki broj turista, kada biraju lokaciju za svoj godišnji odmor, kako bi se odmorili, a ujedno i dobro proveli, vode računa koliko je veliko mesto u kojem će da letuju i da li ima razvijen noćni život. Ovo poslednje je svakako bitno za mlade i one koji se osećaju mladima.\nVećina turista svoj odmor ne bi mogli da zamisle bez večernjih izlazaka, stoga ukoliko ste raspoloženi za noćni život na Tasosu, sve do sitnih sati ili pak uz večeru, daćemo vam nekoliko korisnih predloga. Važno je znati da zabava na Tasosu počinje od jutra i traje duboko u noć, tako da ćete u svako doba dana moći da uživate i da se dobro provedete.\nAko spadate u grupu ljudi koji vole rano da ustaju, preporučujemo vam da posetite „Bumerang“. Ovaj kafe bar, po mnogima i restoran, nalazi se na samoj plaži u Potosu i u njemu serviraju doručak u kojem možete da uživate na ležaljci ispod suncobrana, što se inače ne doplaćuje. Ovo mesto je odlično za turiste koji uveče vole da se opuste uz nešto mirniju atmosferu. Vlasnici restorana su poreklom iz Srbije, tako da je i druženje sa njima veoma često u sklopu posete restorana. Ako posetite „Bumerang“ obavezno probajte istoimeni koktel, nećete se pokajati.\nMeđutim, noćni život na Tasosu podrazumeva potpunu transformaciju dnevnih varijanti kafića, jer kad padne mrak, oni postaju bučni klubovi. Najglasniji i najpopularniji od svih je „Tropical bar“ u kojem je provod zagarantovan do jutra, najčešće uz nastupe di-džejeva.\nAko niste veliki ljubitelj glasne muzike, noćni provod na Tasosu može da bude i u „Cuba bar-u“. Uz umereno glasne zvuke latino muzuke, u ovom baru možete da sednete na piće i uživate u opuštenoj atmosferi. Nemojte da vas iznenadi veliki broj posetilaca koji plešu u ritmu latino zvuka, preporučujemo vam da se i vi uključite u ovu plesnu žurku.\nZa one koji šetnju smatraju neizbežnim delom noćnog provoda, preporučujemo da se upute ka pešačkoj zoni gde mogu da uživaju u raznim ponudama od suvenira, preko odeće, nakita, obuće, ali i ugostiteljskim uslugama.\nAko ste smešteni u Limenasu imaćete priliku da uživate u mnoštvu taverni koji neguju tradicionalni stil i autentičnu grčku kuhinju. Veoma često noćni život na Tasosu podrazumeva i živu muziku do kasno u noć.\nOtkrićemo vam jednu zanimljivost, na Tasosu je veoma popularna takozvana rembatka. To je zapravo grčka verzija bluza, koja je nastala u revolucionarnim trenucima savremene istorije Grka. Tasos je pravo mesto gde možete da uživate u ovoj muzici i nešto novo naučite o njoj, kao i o samoj kulturi ovog kraja.\nPreko turističkih agencija na licu mesta možete da se raspitate o izletu do taverni koje organizuju grčko veče. Tom prilikom moći ćete da uživate u živoj svirci, neograničenoj količini pića i dobroj grčkoj kuhinji do kasno u noć.\nI ne zaboravite, letovanje na Tasosu je idealna prilika za one koji vole romantična putovanja, jer pored predivnih prirodnih lepota, ovo ostrvo ima veliki broj lokala i kafića sa poetskim ambijentom.


“Sredstva će biti operativne večeras u 18.00 časova za sve radnike `Boske`, tako da će moći podići dvije neto plate – za januar i februar ove godine”, potvrdio je ministar trgovine i turizma RS Predrag Gluhaković.\nRadnici banjalučke Robne kuća “Boska” okupili su se danas u prizemlju ovog objekta kao znak protesta zbog neispunjenih obećanja o isplatama više plata.\nSa protestnig skupa upućeno je i obavještenje premijeru RS Miloradu Dodiku u kojem se traži da se odmah izvrši isplata pet plata radnicima za ovu godinu, topli obrok, kao i da im se obezbijedi zdravstveno osiguranje.\n“Radnici su stalno upozoravali i ovo je jedan spontan protest bez zatvaranja i zaključavanja robne kuće”, rekla je predsjednik sindikalne organizacije “Boske” Branka Gostić.\nOna je dodala da radnici još nisu najavili štrajk, ali da je i to moguće, jer je istekao rok od 15 dana od obećanja da će, kada budu uplaćena sredstva za državni kapital, u roku od sedam do petnaest dana radnicima biti isplaćeno nekoliko plata.\nNavodeći da je taj rok istekao prije dva dana i da do danas nisu isplaćene plate radnicima, Gostićeva je navela da ni sindikalna organizacija, ni radnici ne znaju ko treba da uplati ta sredstva, Vlada RS ili konzorcijum “Delta – Zekstra”.\nPremijer Dodik izjavio je ranije da je Konzorcijum “Delta- Zekstra” iz Beograda uplatio krajem maja tri miliona evra na ime kupoprodajne cijene za paket akcija državnog kapitala “Boske”, a prema Ugovoru potpisanom između Vlade RS i ovog beogradskog konzorcijuma, 21. maja u Banjaluci.


Generalni sekretar Ujedinjenih nacija je čelna ličnost Sekretarijata, jednog od glavnih organa Ujedinjenih nacija. Prema Povelji Ujedinjenih nacija, Generalni sekretar se imenuje na zasjedanju Generalne skupštine uz preporuku Savjeta bezbjednosti. Opće mišljenje je[ko?] da je ovo najuticajnija funkcija u Ujedinjenim nacijama.\nTrenutni generalni sekretar António Guterres\nFunkcija Generalnog sekretara je u Povelji opisana kao "glavni administrativni službenik" organizacije. Neki su s početka smatrali da bi uloga Generalnog sekretara trebala biti čisto administrativna. Prvi je norvežanin Trygve Lie koji je tvrdio da je njegova uloga da govori i djeluje kao lider i posrednik. Od tada svaki Generalni sekretar raspravlja o globalnim temama i problemima u ime organizacije i koristi svoj položaj kako bi posredovao u sporovima. Ovo je u skladu sa originalnom vizijom predsjednika SAD-a Franklina Roosvelta, koji je imao sličnu ulogu prije nastanka UN i koji je imao veliki uticaj na njeno formiranje, da organizaciju treba predvoditi "svjetski posrednik".\nPreuzeto iz "https://bs.wikipedia.org/w/index.php?title=Generalni_sekretar_Ujedinjenih_nacija&oldid=2901891"\nPosljednja izmjena dana 25 januar 2018 u 16:34\nOva stranica je posljednji put izmijenjena na datum 25 januar 2018 u 16:34.